title: 2015 m. kovo 24 d. Tarybos sprendimas (ES) 2015/541, kuriuo panaikinamas Sprendimas 2011/492/ES dėl konsultacijų su Bisau Gvinėjos Respublika pagal AKR ir ES partnerystės susitarimo 96 straipsnį baigimo

text:
1.4.2015

               LT

               Europos Sąjungos oficialusis leidinys

               L 88/13

         TARYBOS SPRENDIMAS (ES) 2015/541
   2015 m. kovo 24 d.
   kuriuo panaikinamas Sprendimas 2011/492/ES dėl konsultacijų su Bisau Gvinėjos Respublika pagal AKR ir ES partnerystės susitarimo 96 straipsnį baigimo
   EUROPOS SĄJUNGOS TARYBA,
   atsižvelgdama į Sutartį dėl Europos Sąjungos veikimo,
   atsižvelgdama į Afrikos, Karibų jūros bei Ramiojo vandenyno grupės valstybių (toliau – AKR) ir Europos bendrijos bei jos valstybių narių partnerystės susitarimą (1), pasirašytą 2000 m. birželio 23 d. Kotonu (toliau – AKR ir ES partnerystės susitarimas), su pakeitimais (2), ypač į jo 96 straipsnį,
   atsižvelgdama į Taryboje posėdžiavusių valstybių narių vyriausybių atstovų vidaus susitarimą dėl priemonių, kurių reikia imtis, ir tvarkos, kurios reikia laikytis, siekiant įgyvendinti AKR ir ES partnerystės susitarimą (3), ypač į jo 3 straipsnį,
   atsižvelgdama į Europos Komisijos pasiūlymą,
   kadangi:

               (1)

               remiantis Tarybos sprendimu 2011/492/ES (4) konsultacijos su Bisau Gvinėjos Respublika pagal AKR ir ES partnerystės susitarimo 96 straipsnį buvo užbaigtos ir buvo imtasi to sprendimo priede nustatytų atitinkamų priemonių;

               (2)

               Tarybos sprendimu 2012/387/ES (5) tų atitinkamų priemonių galiojimas buvo pratęstas iki 2013 m. liepos 19 d., o vėliau Tarybos sprendimu 2013/385/ES (6) – iki 2014 m. liepos 19 d. Tarybos sprendimu 2014/467/ES (7) Tarybos sprendimo 2011/492/ES galiojimas pratęstas vieniems metams iki 2015 m. liepos 19 d., tačiau sustabdytas atitinkamų priemonių taikymas;

               (3)

               2014 m. balandžio 13 d. ir gegužės 18 d. Bisau Gvinėjoje surengti taikūs, laisvi bei patikimi parlamento ir prezidento rinkimai ir šalyje atkurta konstitucinė santvarka;

               (4)

               suformuota įtrauki vyriausybė, pasiryžusi įgyvendinti reformas, kurios būtinos šalies vystymuisi ir stabilumui užtikrinti, taip pat padaryta vilčių teikianti pažanga įgyvendinant pagal 96 straipsnį prisiimtus įsipareigojimus, nustatytus Tarybos sprendime 2011/492/ES;

               (5)

               Bisau Gvinėja tebėra silpna, o demokratiškai išrinktoms valdžios institucijoms reikalinga tarptautinių partnerių parama, kad jos galėtų įgyvendinti šalies reformų programą ir vystymosi darbotvarkę;

               (6)

               kad Sąjunga kartu su kitais tarptautiniais partneriais galėtų remti nuolatines nacionalinių valdžios institucijų pastangas stabilizuoti ir stiprinti demokratines institucijas, taip pat skatinti socialinį bei ekonominį Bisau Gvinėjos vystymąsi, reikėtų panaikinti Tarybos sprendimą 2011/492/ES,

         PRIĖMĖ ŠĮ SPRENDIMĄ:
   1 straipsnis
   Tarybos sprendimas 2011/492/ES panaikinamas.
   2 straipsnis
   Šio sprendimo priede pateiktas laiškas nusiunčiamas Bisau Gvinėjos valdžios institucijoms.
   3 straipsnis
   Šis sprendimas įsigalioja jo priėmimo dieną.

      Priimta Briuselyje 2015 m. kovo 24 d.

            Tarybos vardu

            Pirmininkas

         E. RINKĒVIČS

      (1)  OL L 317, 2000 12 15, p. 3.

      (2)  Susitarimas, kuriuo antrą kartą iš dalies keičiamas 2000 m. birželio 23 d. Kotonu pasirašytas ir 2005 m. birželio 25 d. Liuksemburge pirmą kartą iš dalies pakeistas Afrikos, Karibų jūros bei Ramiojo vandenyno grupės valstybių ir Europos bendrijos bei jos valstybių narių partnerystės susitarimas (OL L 287, 2010 11 4, p. 3).

      (3)  OL L 317, 2000 12 15, p. 376, su pakeitimais, padarytais Taryboje posėdžiavusių valstybių narių vyriausybių atstovų vidaus susitarimu, iš dalies keičiančiu 2000 m. rugsėjo 18 d. vidaus susitarimą dėl priemonių, kurių reikia imtis, ir tvarkos, kurios reikia laikytis, siekiant įgyvendinti AKR ir EB partnerystės susitarimą (OL L 247, 2006 9 9, p. 48).

      (4)  2011 m. liepos 18 d. Tarybos sprendimas 2011/492/ES dėl konsultacijų su Bisau Gvinėjos Respublika pagal Afrikos, Karibų jūros bei Ramiojo vandenyno grupės valstybių ir Europos bendrijos bei jos valstybių narių partnerystės susitarimo 96 straipsnį baigimo (OL L 203, 2011 8 6, p. 2).

      (5)  2012 m. liepos 16 d. Tarybos sprendimas 2012/387/ES, kuriuo pratęsiamas Sprendimu 2011/492/ES nustatytų atitinkamų priemonių taikymo laikotarpis (OL L 187, 2012 7 17, p. 1).

      (6)  2013 m. liepos 15 d. Tarybos sprendimas 2013/385/ES, kuriuo pratęsiamas Sprendimu 2011/492/ES nustatytų atitinkamų priemonių taikymo laikotarpis (OL L 194, 2013 7 17, p. 6).

      (7)  2014 m. liepos 14 d. Tarybos sprendimas 2014/467/ES, kuriuo pratęsiamas Tarybos sprendimo 2011/492/ES galiojimas ir sustabdomas jame nustatytų atitinkamų priemonių taikymas (OL L 212, 2014 7 18, p. 12).

      PRIEDAS

         Sąjungos laiškas Bisau Gvinėjos valdžios institucijoms

      J. E. Bisau Gvinėjos Respublikos Prezidente,
      J. E. Bisau Gvinėjos Respublikos Ministre Pirmininke,
      Ponai,
      Europos Sąjunga (ES) labai džiaugiasi Bisau Gvinėjos per praėjusius metus padaryta pažanga. 2014 m. balandžio ir gegužės mėn. surengusi taikius ir patikimus rinkimus šalis atvertė naują puslapį – suformavo demokratiškai išrinktas valdžios institucijas, įskaitant įtraukią vyriausybę, kurios, tikime, yra pasiryžusios atkurti šalį, stiprinti jos demokratines institucijas ir siekti socialinio bei politinio stabilumo ir ekonomikos vystymosi.
      Atsižvelgdami į tai, kad buvo atkurta konstitucinė santvarka, ir į Bisau Gvinėjos pažangą, padarytą vykdant įsipareigojimus pagal Kotonu susitarimo 96 straipsnį, taip pat į Jūsų pasiryžimą šiuos įsipareigojimus įgyvendinti vykdant reikiamas reformas ir imantis tinkamų veiksmų, su džiaugsmu pranešame, kad panaikintos priemonės, kuriomis nuo 2011 m. buvo ribojama ES vystomojo bendradarbiavimo su Bisau Gvinėja taikymo sritis. Todėl atnaujiname visapusišką bendradarbiavimą su Jūsų šalimi.
      Kadangi Bisau Gvinėjai tebekyla daug politinių ir socialinių bei ekonominių problemų, norėtume paskatinti Jus išlikti vieningus ir toliau stiprinti demokratines institucijas, iš pagrindų reformuoti saugumo sektorių, stiprinti teisinę valstybę, kovoti su korupcija, nebaudžiamumu bei neteisėta prekyba narkotikais ir skatinti tvarų vystymąsi. ES yra pasirengusi padėti ir remia visas pastangas, dedamas siekiant šių tikslų.
      Iš tiesų, panaikinus pagal Kotonu susitarimo 96 straipsnį nustatytas atitinkamas priemones galėsime padėti Jums surengti apvalaus stalo diskusijas dėl Bisau Gvinėjos, vyksiančias Briuselyje 2015 m. kovo 25 d., ir visapusiškai prisidėti prie jų sėkmės.
      Be to, tęsime konsultacijas su Jūsų vyriausybe ir toliau kartu vykdysime pasirengimo 11-ajam Europos plėtros fondui etapą, siekdami kuo greičiau pasirašyti nacionalinę orientacinę programą, kuri padės Jums įgyvendinti plataus užmojo reformų programą.
      Galiausiai, tikimės ne tik visiškai atkurti vystomąjį bendradarbiavimą su Bisau Gvinėja, bet ir sustiprinti tarpusavio politinį dialogą pagal Kotonu susitarimo 8 straipsnį.

         Pagarbiai

               Tarybos vardu

            F. MOGHERINI

               Europos Sqjungos vyriausioji įgaliotinė užsienio reikalams ir saugumo politikai

               Komisijos vardu

            N. MIMICA

               Komisijos narys


title: 2016 m. lapkričio 16 d. Europos Centrinio Banko sprendimas (ES) 2017/935 dėl įgaliojimų priimti sprendimus dėl kompetencijos ir tinkamumo delegavimo bei kompetencijos ir tinkamumo reikalavimų vertinimo (ECB/2016/42)

text:
1.6.2017

               LT

               Europos Sąjungos oficialusis leidinys

               L 141/21

         EUROPOS CENTRINIO BANKO SPRENDIMAS (ES) 2017/935
   2016 m. lapkričio 16 d.
   dėl įgaliojimų priimti sprendimus dėl kompetencijos ir tinkamumo delegavimo bei kompetencijos ir tinkamumo reikalavimų vertinimo (ECB/2016/42)
   EUROPOS CENTRINIO BANKO VALDANČIOJI TARYBA,
   atsižvelgdama į Sutartį dėl Europos Sąjungos veikimo,
   atsižvelgdama į 2013 m. spalio 15 d. Tarybos reglamentą (ES) Nr. 1024/2013, kuriuo Europos Centriniam Bankui pavedami specialūs uždaviniai, susiję su rizikos ribojimu pagrįstos kredito įstaigų priežiūros politika (1), ypač į jo 4 straipsnio 1 dalies e punktą,
   atsižvelgdama į 2016 m. lapkričio 16 d. Europos Centrinio Banko sprendimą (ES) 2017/933 dėl bendrosios įgaliojimų priimti sprendimus dėl teisinių priemonių, susijusių su priežiūros uždaviniais, delegavimo sistemos (ECB/2016/40) (2), ypač į jo 4 straipsnį,
   kadangi:

               (1)

               Europos Centrinis Bankas (ECB), kaip kompetentinga institucija svarbių prižiūrimų subjektų atžvilgiu, privalo užtikrinti pagal Reglamento (ES) Nr. 1024/2013 4 straipsnio 1 dalies e punktą ir Europos Centrinio Banko reglamento (ES) Nr. 468/2014 (ECB/2014/17) (3) 93 ir 94 straipsnius, kad šių subjektų valdymo organų nariai atitiktų kompetencijos ir tinkamumo reikalavimus;

               (2)

               Europos Parlamento ir Tarybos direktyvos 2013/36/ES (4) 91 straipsnyje reikalaujama, kad: a) prižiūrimų subjektų valdymo organo nariai nuolatos turi būti pakankamai geros reputacijos ir turėti pakankamai žinių, įgūdžių ir patirties savo pareigoms vykdyti, o valdymo organas kartu turi turėti pakankamai žinių, įgūdžių ir patirties, kad galėtų suprasti įstaigos veiklą; b) visi valdymo organo nariai turi skirti pakankamai laiko savo funkcijoms įstaigoje atlikti, o atsižvelgiant į konkrečias aplinkybes ir įstaigos veiklos pobūdį, aprėptį bei sudėtingumą, direktoriaus pareigų, kurias gali vykdyti kiekvienas narys, skaičius negali viršyti tam tikro skaičiaus; c) kiekvienas valdymo organo narys privalo veikti sąžiningai, dorai ir savarankiškai ir d) prižiūrimi subjektai privalo įgyvendinti politiką, kuria būtų skatinamas valdymo organo narių visapusiškumas;

               (3)

               vadovaujantis Reglamento (ES) Nr. 1024/2013 4 straipsnio 3 dalimi, ECB, vykdydamas savo priežiūros uždavinius, privalo taikyti visą atitinkamą Sąjungos teisę, o jei šią teisę sudaro direktyvos – nacionalinės teisės aktus, kuriais perkeliamos šios direktyvos. ECB taip pat taikomi Europos bankininkystės institucijos (EBI) parengti ir Europos Komisijos pagal Europos Parlamento ir Tarybos reglamento (ES) Nr. 1093/2010 (5) 10–15 straipsnius patvirtinti techniniai reguliavimo ir įgyvendinimo standartai. ECB privalo dėti visas pastangas tam, kad laikytųsi EBI pagal Reglamento (ES) Nr. 1093/2010 16 straipsnį parengtų gairių ir rekomendacijų ir EBI pagal tą reglamentą parengto Europos priežiūros vadovo;

               (4)

               vadovaujantis Europos bankininkystės institucijos gairėmis EBA/GL/2012/06 (6), vertinant nario tinkamumą, kartu su nario reputacijos ir patirties kriterijais, taip pat reikėtų atsižvelgti į valdymo organo funkcijoms svarbius kriterijus, tokius kaip galimi narių interesų konfliktai, jų galimybės skirti pakankamai laiko darbui, sugebėjimas eiti pareigas savarankiškai ir išvengti nederamos kitų asmenų įtakos, bendra valdymo organo sudėtis, visų jo narių kartu turimos reikalingos žinios ir kompetencija. Tai nedaro poveikio institucijos valdymo priemonių įgyvendinimo vertinimui pagal Direktyvos 2013/36/ES 88 straipsnį;

               (5)

               ECB sprendimu dėl kompetencijos ir tinkamumo turėtų būti užtikrinta atitiktis nacionalinės teisės aktams, kuriais įgyvendinamas Direktyvos 2013/36/ES 91 straipsnis, taip pat ir kitiems taikytinos nacionalinės teisės aktų reikalavimams. Todėl vertinimas, ar sprendimą galima priimti delegavimo forma, neturėtų daryti poveikio taikytinos teisės aktuose įtvirtintų kompetencijos ir tinkamumo reikalavimų atitikties vertinimui;

               (6)

               ECB, kaip kompetentinga institucija, kiekvienais metais privalo priimti daug sprendimų dėl kompetencijos ir tinkamumo. Siekiant palengvinti sprendimų priėmimo procesą, reikalingas delegavimo sprendimas tokiems sprendimams priimti. Europos Sąjungos Teisingumo Teismas yra pripažinęs, kad įgaliojimų delegavimas yra reikalingas tam, kad, institucija, turinti priimti daug sprendimų, galėtų vykdyti savo pareigas. Taip pat šis teismas yra pripažinęs, kad sprendimus priimančio organo veiklos užtikrinimas atitinka visoms institucinėms sistemoms būdingą principą (7);

               (7)

               sprendimų priėmimo įgaliojimų delegavimas turėtų būti ribotas ir proporcingas, o delegavimo apimtis turėtų būti aiškiai apibrėžta;

               (8)

               Sprendime (ES) 2017/933 (ECB/2016/40) nustatoma procedūra, kurios reikia laikytis priimant delegavimo sprendimus priežiūros srityje, ir asmenys, kuriems galima deleguoti sprendimų priėmimo įgaliojimus. Tas sprendimas neturi įtakos ECB priežiūros uždavinių vykdymui ir nedaro poveikio Priežiūros valdybos įgaliojimams siūlyti užbaigtus sprendimų projektus Valdančiajai tarybai;

               (9)

               jei šiame sprendime nustatyti deleguotųjų sprendimų priėmimo kriterijai nėra įvykdyti, sprendimai dėl kompetencijos ir tinkamumo turėtų būti priimami pagal neprieštaravimo procedūrą, nustatytą Reglamento (ES) Nr. 1024/2013 26 straipsnio 8 dalyje ir Sprendimo ECB/2004/2 (8) 13g straipsnyje;

               (10)

               jei manoma, kad narys neatitinka kompetencijos ir tinkamumo reikalavimų, sprendimas dėl kompetencijos ir tinkamumo turėtų būti priimtas pagal neprieštaravimo procedūrą, o ne deleguotojo sprendimo forma. Todėl reikia skirti pakankamai laiko neprieštaravimo procedūrai tais atvejais, kai nėra galimybės iš anksto nustatyti, ar galima priimti deleguotąjį sprendimą. Dėl šios priežasties, jei nacionalinė kompetentinga institucija likus 20 darbo dienų iki sprendimo dėl kompetencijos ir tinkamumo priėmimo pagal taikytinos nacionalinės teisės aktus termino pabaigos nepateikia ECB deleguotojo sprendimo projekto, atitinkamas sprendimas turėtų būti priimtas pagal neprieštaravimo procedūrą. Be to, jei struktūrinių vienetų vadovams kyla abejonių, ar narys atitinka kompetencijos ir tinkamumo reikalavimus (dėl to, kad nacionalinė kompetentinga institucija nepateikia pakankamos informacijos arba dėl vertinimo sudėtingumo), taip pat turėtų būti taikoma neprieštaravimo procedūra,

         PRIĖMĖ ŠĮ SPRENDIMĄ:
   1 straipsnis
   Apibrėžtys
   Šiame sprendime vartojamos tokios apibrėžtys:
   1)   kompetencijos ir tinkamumo reikalavimai– reikalavimai, kuriuos visada privalo atitikti svarbaus prižiūrimo subjekto valdymo organo nariai vadovaujantis Direktyvos 2013/36/ES 91 straipsniu ir kita taikytina teise;
   2)   sprendimas dėl kompetencijos ir tinkamumo– ECB sprendimas, kuriame nurodoma, ar fizinis asmuo atitinka kompetencijos ir tinkamumo reikalavimus;
   3)   taikytina teisė– atitinkama Sąjungos teisė pagal Reglamento (ES) Nr. 1024/2013 4 straipsnio 3 dalį, taip pat bet kokie nacionalinės teisės aktai, reikšmingi vertinant kompetencijos ir tinkamumo reikalavimus;
   4)   dalyvaujanti valstybė narė– dalyvaujanti valstybė narė, kaip apibrėžta Reglamento (ES) Nr. 1024/2013 2 straipsnio 1 punkte;
   5)   svarbus prižiūrimas subjektas– svarbus prižiūrimas subjektas, kaip apibrėžta Reglamento (ES) Nr. 468/2014 (ECB/2014/17) 2 straipsnio 16 punkte;
   6)   prižiūrimas subjektas– prižiūrimas subjektas, kaip apibrėžta Reglamento (ES) Nr. 468/2014 (ECB/2014/17) 2 straipsnio 20 punkte;
   7)   svarbi prižiūrima grupė– svarbi prižiūrima grupė, kaip apibrėžta Reglamento (ES) Nr. 468/2014 (ECB/2014/17) 2 straipsnio 22 punkte;
   8)   deleguotasis sprendimas– sprendimas, priimtas remiantis Valdančiosios tarybos deleguotais įgaliojimais pagal Sprendimą (ES) 2017/933 (ECB/2016/40);
   9)   valdymo organas– valdymo organas, kaip apibrėžta Direktyvos 2013/36/ES 3 straipsnio 1 dalies 7 punkte, atsižvelgiant į šios direktyvos 3 straipsnio 2 dalį;
   10)   narys– siūlomas ar paskirtas valdymo organo narys, ar, esant reikalui, siūlomas ar paskirtas pagrindines užduotis atliekantis asmuo, kaip apibrėžta pagal taikytiną teisę;
   11)   struktūrinių vienetų vadovai– ECB struktūrinių vienetų vadovai, kuriems deleguoti įgaliojimai bendrai priimti sprendimus dėl kompetencijos ir tinkamumo;
   12)   nacionalinė kompetentinga institucija– nacionalinė kompetentinga institucija, kaip apibrėžta Reglamento (ES) Nr. 1024/2013 2 straipsnio 2 punkte;
   13)   neprieštaravimo procedūra– Reglamento (ES) Nr. 1024/2013 26 straipsnio 8 dalyje nustatyta ir Sprendimo ECB/2004/2 13g straipsnyje išsamiau išdėstyta procedūra;
   14)   Kompetencijos ir tinkamumo vertinimo vadovas– dokumentas tokiu pavadinimu, priimtas ir prireikus iš dalies pakeistas pagal neprieštaravimo procedūrą ir skelbiamas ECB interneto svetainėje, kuriame pateikiamos kompetencijos ir tinkamumo vertinimo gairės;
   15)   kredito įstaiga– kredito įstaiga, kaip apibrėžta Europos Parlamento ir Tarybos reglamento (ES) Nr. 575/2013 (9) 4 straipsnio 1 dalies 1 punkte.
   2 straipsnis
   Sprendimų dėl kompetencijos ir tinkamumo delegavimas
   1.   Vadovaujantis Sprendimo (ES) 2017/933 (ECB/2016/40) 4 straipsniu, Valdančioji taryba deleguoja įgaliojimus priimti sprendimus dėl kompetencijos ir tinkamumo struktūrinių vienetų vadovams, kuriuos paskiria Vykdančioji valdyba pagal to sprendimo 5 straipsnį.
   2.   Struktūrinių vienetų vadovai priima deleguotuosius sprendimus pagal šį sprendimą ir taikytiną teisę.
   3 straipsnis
   Delegavimo apimtis
   1.   Sprendimas dėl kompetencijos ir tinkamumo nepriimamas deleguotojo sprendimo forma, jei atitinkamas prižiūrimas subjektas yra:

               a)

               svarbios prižiūrimos grupės prižiūrimas subjektas aukščiausiu konsolidavimo lygiu dalyvaujančiose valstybėse narėse;

               b)

               kredito įstaiga, kurios bendra turto vertė svarbioje prižiūrimoje grupėje didžiausia, jei šis subjektas skiriasi nuo a punkte nurodyto subjekto;

               c)

               svarbus prižiūrimas subjektas, nepriklausantis svarbiai prižiūrimai grupei.

         2.   Sprendimas dėl kompetencijos ir tinkamumo nepriimamas deleguotojo sprendimo forma, jei sprendime dėl kompetencijos ir tinkamumo:

               a)

               nurodoma, kad narys neatitinka kompetencijos ir tinkamumo reikalavimų, ar

               b)

               yra sąlygų, išskyrus atvejus, kai tokios sąlygos reikalingos užtikrinti, kad narys atitinka kompetencijos ir tinkamumo reikalavimus ir šios sąlygos suderintos raštu.

         3.   Sprendimas dėl kompetencijos ir tinkamumo nepriimamas deleguotojo sprendimo forma, jei, remiantis informacija, pateikta ECB:

               a)

               nariui yra iškelta baudžiamoji byla teisme ar narys dėl nusikalstamos veikos yra pripažintas kaltu pirmosios ar galutinės instancijos teisme arba

               b)

               šiuo metu ar praeityje nario atžvilgiu vykdomas tyrimas, atliekami procesiniai veiksmai ar sprendžiama dėl administracinės sankcijos skyrimo arba ji yra paskirta dėl bet kokių teisės aktų ar reguliavimo nuostatų finansinių paslaugų srityje pažeidimo.

         4.   Sprendimas dėl kompetencijos ir tinkamumo nepriimamas deleguotojo sprendimo forma, jei:

               a)

               nacionalinė kompetentinga institucija likus 20 darbo dienų iki sprendimo dėl kompetencijos ir tinkamumo priėmimo pagal taikytiną teisę termino pabaigos nepateikia ECB deleguotojo sprendimo projekto arba

               b)

               dėl nepakankamos informacijos arba vertinimo sudėtingumo sprendimas dėl kompetencijos ir tinkamumo turi būti priimtas pagal neprieštaravimo procedūrą.

         5.   Jei pagal 1–4 dalis sprendimo dėl kompetencijos ir tinkamumo negalima priimti deleguotojo sprendimo forma, sprendimas priimamas pagal taikytiną teisę ir neprieštaravimo procedūrą.
   6.   Jei pagal 2–4 dalis kompetencijos ir tinkamumo reikalavimų vertinimas apima daugiau nei vieną valdymo organo narį, o sprendimo dėl vieno ar daugiau iš jų negalima priimti deleguotojo sprendimo forma, atlikus vertinimą priimami du sprendimai dėl kompetencijos ir tinkamumo. Vienas sprendimas priimamas pagal taikytiną teisę ir neprieštaravimo procedūrą, o kitas – deleguotojo sprendimo forma.
   4 straipsnis
   Kompetencijos ir tinkamumo vertinimas
   Kompetencijos ir tinkamumo reikalavimai vertinami pagal taikytiną teisę, atsižvelgiant į Kompetencijos ir tinkamumo vertinimo vadovą (žr. vertinimo kriterijų skyrių) ir į šiuos kriterijus:

               a)

               Patirtis. Narys turi turėti pakankamai žinių, įgūdžių ir patirties savo pareigoms vykdyti.

               b)

               Reputacija. Narys visada turi būti pakankamai geros reputacijos, kad būtų galima užtikrinti patikimą ir riziką ribojantį prižiūrimo subjekto valdymą. Vertinant gerą reputaciją, proporcingumo principas netaikomas.

               c)

               Galimi interesų konfliktai ir savarankiškumas. Narys turi sugebėti veikti savarankiškai. Vertinant galimus interesų konfliktus ir savarankiškumą vertinamos prižiūrimo subjekto valdymo priemonės, pagal kurias turi būti atskleidžiami, mažinami, valdomi interesų konfliktai ar jiems užkertamas kelias.

               d)

               Galimybė skirti pakankamai laiko. Narys turi galėti skirti pakankamai laiko savo funkcijoms prižiūrimame subjekte atlikti. Vertinimui gali turėti įtakos keletas veiksnių, pavyzdžiui, kiek iš viso direktoriaus pareigų narys eina, prižiūrimo subjekto veiklos pobūdis, apimtis ir sudėtingumas, taip pat kiti reikšmingi įsipareigojimai.

               e)

               Kolektyvinis tinkamumas. Atliekant pirminį kompetencijos ir tinkamumo vertinimą, įvertinamas nario kolektyvinis tinkamumas, atsižvelgiant į nuolatinę prižiūrimo subjekto valdymo priežiūrą ir į paties prižiūrimo subjekto atliktą valdymo organo vertinimą, visų pirma sudėties ir kolektyvinio tinkamumo poreikių atžvilgiu.

         5 straipsnis
   Pereinamojo laikotarpio nuostata
   Šis sprendimas netaikomas pasiūlymams dėl sprendimų dėl kompetencijos ir tinkamumo, kuriuos nacionalinės kompetentingos institucijos pateikia ECB iki šio sprendimo įsigaliojimo dienos.
   6 straipsnis
   Įsigaliojimas
   Šis sprendimas įsigalioja dvidešimtą dieną po jo paskelbimo Europos Sąjungos oficialiajame leidinyje.

      Priimta Frankfurte prie Maino 2016 m. lapkričio 16 d.

            ECB Pirmininkas

         Mario DRAGHI

      (1)  OL L 287, 2013 10 29, p. 63.

      (2)  Žr. šio Oficialiojo leidinio p. 14.

      (3)  2014 m. balandžio 16 d. Europos Centrinio Banko reglamentas (ES) Nr. 468/2014, kuriuo sukuriama Europos Centrinio Banko, nacionalinių kompetentingų institucijų ir nacionalinių paskirtųjų institucijų bendradarbiavimo Bendrame priežiūros mechanizme struktūra (BPM pagrindų reglamentas) (ECB/2014/17) (OL L 141, 2014 5 14, p. 1).

      (4)  2013 m. birželio 26 d. Europos Parlamento ir Tarybos direktyva 2013/36/ES dėl galimybės verstis kredito įstaigų veikla ir dėl riziką ribojančios kredito įstaigų ir investicinių įmonių priežiūros, kuria iš dalies keičiama Direktyva 2002/87/EB ir panaikinamos direktyvos 2006/48/EB bei 2006/49/EB (OL L 176, 2013 6 27, p. 338).

      (5)  2010 m. lapkričio 24 d. Europos Parlamento ir Tarybos reglamentas (ES) Nr. 1093/2010, kuriuo įsteigiama Europos priežiūros institucija (Europos bankininkystės institucija), iš dalies keičiamas Sprendimas Nr. 716/2009/EB ir panaikinamas Komisijos sprendimas 2009/78/EB (OL L 331, 2010 12 15, p. 12).

      (6)  2012 m. lapkričio 22 d. Europos bankininkystės institucijos gairės EBA/GL/2012/06 dėl valdymo organo narių ir pagrindines užduotis atliekančių asmenų tinkamumo eiti pareigas vertinimo.

      (7)  1986 m. rugsėjo 23 d. Teisingumo Teismo sprendimo byloje AKZO Chemie BV and AKZO Chemie UK Ltd prieš Komisiją, 5/85, ECLI:EU:C:1986:328, 37 dalis ir šio teismo 2005 m. gegužės 26 d. sprendimo byloje Carmine Salvatore Tralli prieš ECB, C-301/02 P, ECLI:EU:C:2005:306, 59 dalis.

      (8)  2004 m. vasario 19 d. Sprendimas ECB/2004/2 dėl Europos Centrinio Banko darbo reglamento patvirtinimo (OL L 80, 2004 3 18, p. 33).

      (9)  2013 m. birželio 26 d. Europos Parlamento ir Tarybos reglamentas (ES) Nr. 575/2013 dėl prudencinių reikalavimų kredito įstaigoms ir investicinėms įmonėms ir kuriuo iš dalies keičiamas Reglamentas (ES) Nr. 648/2012 (OL L 176, 2013 6 27, p. 1).


title: 2017 m. gegužės 29 d. Tarybos sprendimas (BUSP) 2017/915 dėl Sąjungos informavimo veiklos remiant Sutarties dėl prekybos ginklais įgyvendinimą

text:
30.5.2017

               LT

               Europos Sąjungos oficialusis leidinys

               L 139/38

         TARYBOS SPRENDIMAS (BUSP) 2017/915
   2017 m. gegužės 29 d.
   dėl Sąjungos informavimo veiklos remiant Sutarties dėl prekybos ginklais įgyvendinimą
   EUROPOS SĄJUNGOS TARYBA,
   atsižvelgdama į Europos Sąjungos sutartį, ypač į jos 28 straipsnio 1 dalį ir 31 straipsnio 1 dalį,
   atsižvelgdama į Sąjungos vyriausiojo įgaliotinio užsienio reikalams ir saugumo politikai pasiūlymą,
   kadangi:

               (1)

               Sutartis dėl prekybos ginklais (toliau – SPG) buvo priimta 2013 m. balandžio 2 d. JT Generalinėje Asamblėjoje. Po to SPG buvo pateikta pasirašyti 2013 m. birželio 3 d. ir įsigaliojo 2014 m. gruodžio 24 d. Visos valstybės narės yra SPG šalys;

               (2)

               SPG siekiama nustatyti kuo aukštesnius bendrus tarptautinius standartus teisėtai prekybai įprastine ginkluote reguliuoti ir užkirsti kelią neteisėtai prekybai įprastine ginkluote, ją panaikinti ir užkirsti kelią ginklų nukreipimui. Pagrindiniai uždaviniai – užtikrinti, kad Sutarties šalys ją veiksmingai įgyvendintų ir ji būtų visuotinai taikoma, atsižvelgiant į tai, kad tarptautinei prekybai ginklais reguliuoti, savaime suprantama, reikalingos visuotinės pastangos. Siekdama prisidėti prie tų uždavinių sprendimo, 2013 m. gruodžio 16 d. Taryba priėmė Sprendimą 2013/768/BUSP (1), kuriuo išplėtė Sąjungos su eksporto kontrole susijusią pagalbą įtraukdama veiklą, vykdomą pagal SPG;

               (3)

               veikla, vykdoma pagal Sprendimą 2013/768/BUSP, buvo skirta šešiolikai šalių pagalbos gavėjų ir apėmė įvairias sritis, susijusias su nacionalinės ginklų perdavimo kontrolės sistemos kūrimu ir plėtojimu, kaip nustatyta SPG. Sėkmingai pradėtas bendradarbiavimas su keliomis šalimis, kurioms niekada anksčiau nebuvo skirta kita Sąjungos su eksporto kontrole susijusi pagalbos veikla – tai atspindi SPG pasaulinį pobūdį. Todėl tikslinga tęsti veiklą, susijusią su tomis keliomis šalimis, siekiant užtikrinti, kad būtų išlaikyta pažanga, ir paskatinti tas šalis pagalbos gavėjas savo ruožtu vykdyti regioninę informavimo veiklą;

               (4)

               tikslinga ne tik tęsti veiklą, susijusią su šalimis pagalbos gavėjomis, kurioms teikiama pagalba pagal Sprendimą 2013/768/BUSP, bet ir toliau laikytis paklausa grindžiamo požiūrio, kad pagalbos veikla galėtų būti pradėta vykdyti šalių, nustačiusių su SPG įgyvendinimu susijusius poreikius, prašymu. Kaip parodė patirtis, toks požiūris yra sąžiningas ir jo laikantis pasiekta gerų rezultatų teikiant pagalbą šalims, kurios prisiėmė įsipareigojimus ir atsakomybę dėl SPG pateikdamos prašymus dėl Sąjungos pagalbos. Todėl šiame sprendime ir toliau numatoma tam tikra konkreti veikla, kuri bus vykdoma paprašius;

               (5)

               Sąjungos pagalba, teikiama pagal Tarybos sprendimą (BUSP) 2015/2309 (2), yra skirta kelioms artimoms rytinėms ir pietinėms Sąjungos kaimyninėms šalims. Sąjunga taip pat ilgą laiką teikia pagalbą dvejopo naudojimo prekių eksporto kontrolės srityje pagal priemonę, kuria prisidedama prie stabilumo ir taikos (IcSP) – ja remiamas teisinių sistemų ir institucinių gebėjimų vystymas siekiant sukurti veiksmingą dvejopo naudojimo prekių eksporto kontrolę ir užtikrinti jos vykdymą. Taikydama IcSP ir Tarybos bendruosius veiksmus 2006/419/BUSP (3), Tarybos bendruosius veiksmus 2008/368/BUSP (4) ir Tarybos sprendimą 2013/391/BUSP (5), Sąjunga taip pat remia Jungtinių Tautų Saugumo Tarybos rezoliucijos 1540 (2004) (toliau – JT ST rezoliucija 1540), kuria suteikiami įgaliojimai veiksmingai su masinio naikinimo ginklais susijusių prekių perdavimo kontrolei vykdyti, įgyvendinimą.
               Kontrole, išvystyta siekiant įgyvendinti JT ST rezoliuciją 1540 ir vykdant Sąjungos dvejopo naudojimo prekių eksporto kontrolės pagalbos programas, prisidedama prie bendro gebėjimo veiksmingai įgyvendinti SPG, nes daugeliu atvejų dvejopo naudojimo prekių eksporto kontrolės teisės aktai, administracinės procedūros ir atsakingos įstaigos apima ir įprastinės ginkluotės eksporto kontrolės sritį. Taigi itin svarbu užtikrinti glaudų dvejopo naudojimo prekių eksporto kontrolės veiklos ir paramos SPG įgyvendinimui veiklos derinimą;

               (6)

               bendra didelė šiame sprendime numatytos veiklos apimtis pateisina dviejų įgyvendinančių subjektų naudojimą, kad būtų galima veiksmingai pasidalyti darbo krūviu. Taryba ir Komisija ankstesnių su eksporto kontrole susijusių projektų įgyvendinimą patikėjo Vokietijos federalinei ekonomikos ir eksporto kontrolės tarnybai (toliau – BAFA). BAFA atitinkamai sukaupė daug ekspertinių ir kitų žinių. „Expertise France“ yra atsakinga už ES su dvejopo naudojimo prekėmis susijusius partnerių tarpusavio projektus, finansuojamus pagal IcSP. Jos vaidmuo įgyvendinant šį sprendimą padės užtikrinti tinkamą koordinavimą su projektais, kurie yra susiję su dvejopo naudojimo prekėmis,

         PRIĖMĖ ŠĮ SPRENDIMĄ:
   1 straipsnis
   1.   Siekdama remti veiksmingą SPG įgyvendinimą ir visuotinį taikymą, Sąjunga vykdo veiklą, kuria siekiama šių tikslų:

               a)

               remti tam tikras valstybes siekiant stiprinti jų ginklų perdavimo kontrolės sistemas, kad būtų užtikrintas veiksmingas SPG įgyvendinimas;

               b)

               didinti atitinkamų nacionalinių ir regioninių valdžios institucijų bei pilietinės visuomenės suinteresuotųjų subjektų nacionaliniu ir regioniniu lygmenimis informuotumą apie SPG ir atsakomybę už ją.

         2.   Siekdama įgyvendinti 1 dalyje nurodytus tikslus, Sąjunga vykdo tokią projektų veiklą:

               a)

               padeda šalims pagalbos gavėjoms atitinkamais atvejais rengti, atnaujinti ir įgyvendinti atitinkamas teisėkūros ir administracines priemones, kuriomis siekiama sukurti ir vystyti veiksmingą ginklų perdavimo kontrolės sistemą pagal SPG reikalavimus;

               b)

               gilina šalių pagalbos gavėjų licencijavimo ir vykdymo užtikrinimo pareigūnų ekspertines žinias ir stiprina jų gebėjimus visų pirma dalydamasi geriausios praktikos pavyzdžiais, rengdama mokymus ir suteikdama prieigą prie atitinkamų informacijos šaltinių, kad būtų užtikrintas tinkamas ginklų perdavimo kontrolės įgyvendinimas ir vykdymo užtikrinimas;

               c)

               skatina tarptautinės prekybos ginklais skaidrumą, remdamasi SPG skaidrumo reikalavimais;

               d)

               skatina šalis pagalbos gavėjas ir jų kaimynines šalis nenutrūkstamai laikytis SPG, įtraukiant atitinkamus nacionalinius ir regioninius suinteresuotuosius subjektus, pavyzdžiui, nacionalinius parlamentus, kompetentingas regionines organizacijas ir pilietinės visuomenės atstovus, kurių ilgalaikis interesas – stebėti, kad SPG būtų įgyvendinama veiksmingai.

         Išsamus šioje dalyje nurodytos projektų veiklos aprašas pateikiamas priede.
   2 straipsnis
   1.   Sąjungos vyriausiasis įgaliotinis užsienio reikalams ir saugumo politikai (toliau – vyriausiasis įgaliotinis) yra atsakingas už šio sprendimo įgyvendinimą.
   2.   1 straipsnio 2 dalyje nurodytos projektų veiklos techninį įgyvendinimą organizuoja BAFA ir „Expertise France“.
   3.   BAFA ir „Expertise France“ savo užduotis atlieka vyriausiojo įgaliotinio atsakomybe. Tuo tikslu vyriausiasis įgaliotinis sudaro būtinus susitarimus su BAFA ir „Expertise France“.
   3 straipsnis
   1.   1 straipsnio 2 dalyje nurodytai projektų veiklai įgyvendinti skiriama orientacinė finansavimo suma yra 7 178 924,36 EUR. Bendras numatomas viso projekto biudžetas yra 8 368 151,36 EUR. Tą numatomo biudžeto dalį, kuri nėra dengiama orientacine suma, dengia Vokietijos Federacinės Respublikos Vyriausybė ir „Expertise France“ bendru finansavimu.
   2.   Iš 1 dalyje nurodytos orientacinės sumos finansuojamos išlaidos tvarkomos laikantis Sąjungos biudžetui taikomų procedūrų ir taisyklių.
   3.   Komisija prižiūri, kad 1 dalyje nurodytos išlaidos būtų tinkamai tvarkomos. Tuo tikslu ji sudaro būtinus finansavimo susitarimus su BAFA ir „Expertise France“. Tuose finansavimo susitarimuose numatoma, kad BAFA ir „Expertise France“ turi užtikrinti Sąjungos įnašo matomumą, proporcingą jo dydžiui.
   4.   Įsigaliojus šiam sprendimui, Komisija siekia kuo greičiau sudaryti 3 dalyje nurodytus finansavimo susitarimus. Ji praneša Tarybai apie visus sunkumus, su kuriais susiduriama tame procese, ir finansavimo susitarimo sudarymo datą.
   4 straipsnis
   1.   Vyriausiasis įgaliotinis teikia Tarybai šio sprendimo įgyvendinimo ataskaitas, grindžiamas reguliariai rengiamomis įgyvendinančių subjektų ataskaitomis. Ataskaitos yra Tarybos atliekamo vertinimo pagrindas.
   2.   Komisija teikia informaciją apie 1 straipsnio 2 dalyje nurodytos projektų veiklos įgyvendinimo finansinius aspektus.
   5 straipsnis
   Šis sprendimas įsigalioja jo priėmimo dieną.
   Jis nustoja galioti praėjus 36 mėnesiams nuo 3 straipsnio 3 dalyje nurodytų finansavimo susitarimų sudarymo dienos arba praėjus šešiems mėnesiams nuo jo priėmimo dienos, jeigu per tą laikotarpį tie finansavimo susitarimai nesudaromi.

      Priimta Briuselyje 2017 m. gegužės 29 d.

            Tarybos vardu

            Pirmininkas

         C. CARDONA

      (1)  2013 m. gruodžio 16 d. Tarybos sprendimas 2013/768/BUSP dėl ES veiklos pagal Europos saugumo strategiją remiant Sutarties dėl prekybos ginklais įgyvendinimą (OL L 341, 2013 12 18, p. 56).

      (2)  2015 m. gruodžio 10 d. Tarybos sprendimas (BUSP) 2015/2309 dėl veiksmingos ginklų eksporto kontrolės skatinimo (OL L 326, 2015 12 11, p. 56).

      (3)  2006 m. birželio 12 d. Tarybos bendrieji veiksmai 2006/419/BUSP, kuriais remiamas Jungtinių Tautų Saugumo Tarybos rezoliucijos Nr. 1540 (2004) įgyvendinimas ir atsižvelgiama į ES kovos su masinio naikinimo ginklų platinimu strategijos įgyvendinimą (OL L 165, 2006 6 17, p. 30).

      (4)  2008 m. gegužės 14 d. Tarybos bendrieji veiksmai 2008/368/BUSP, kuriais remiamas Jungtinių Tautų Saugumo Tarybos rezoliucijos 1540 (2004) įgyvendinimas ir atsižvelgiama į ES kovos su masinio naikinimo ginklų platinimu strategijos įgyvendinimą (OL L 127, 2008 5 15, p. 78).

      (5)  2013 m. liepos 22 d. Tarybos sprendimas 2013/391/BUSP, kuriuo remiamas Jungtinių Tautų Saugumo Tarybos rezoliucijos 1540 (2004) dėl masinio naikinimo ginklų ir jų siuntimo į taikinį priemonių neplatinimo įgyvendinimas praktikoje (OL L 198, 2013 7 23, p. 40).

      PRIEDAS
      1.   Bendra informacija ir Sąjungos paramos tikslingumo paaiškinimas
      Šis sprendimas grindžiamas ankstesniais Tarybos sprendimais, kuriais remiamas JT procesas, kurio tikslas – Sutartis dėl prekybos ginklais (toliau – SPG) ir jos veiksmingo įgyvendinimo bei visuotinio taikymo propagavimas (1). SPG 2013 m. balandžio 2 d. priėmė JT Generalinė Asamblėja; ji įsigaliojo 2014 m. gruodžio 24 d.
      SPG skelbiamas tikslas – nustatyti kuo aukštesnius bendrus tarptautinius standartus tarptautinei prekybai įprastine ginkluote reguliuoti arba tokiam reguliavimui gerinti siekiant užkirsti kelią neteisėtai prekybai įprastine ginkluote, ją panaikinti ir užkirsti kelią jos nukreipimui. Jos skelbiamas siekis – prisidėti užtikrinant taiką, saugumą ir stabilumą tarptautiniu ir regioniniu lygmeniu, mažinant žmonių kančias ir skatinant Sutarties šalių bendradarbiavimą, skaidrumą ir atsakingus veiksmus tarptautinės prekybos įprastine ginkluote srityje, taip didinant Sutarties šalių tarpusavio pasitikėjimą. Todėl SPG tikslas ir siekis atitinka bendrą Sąjungos užmojį užsienio ir saugumo politikos srityje, įtvirtintą Europos Sąjungos sutarties 21 straipsnyje.
      2013 m. priėmus SPG, dabar pagrindiniai uždaviniai yra jos veiksmingas įgyvendinimas ir visuotinis taikymas.
      Sprendžiant tuos uždavinius itin svarbi yra pagalba eksporto kontrolės srityje ir informavimo veikla, todėl tai yra esminiai šio sprendimo elementai. Kalbant apie pagalbą eksporto kontrolės srityje, šis sprendimas yra skirtas konkrečioms šalims partnerėms ir palieka galimybę teikti pagalbą naujoms pagalbos prašančioms šalims.
      Kalbant apie devynias konkrečias šalis partneres (Senegalas, Burkina Fasas, Gana, Filipinai, Gruzija, Peru, Jamaika, Kolumbija, Kosta Rika), šiame sprendime numatytas tolesnis bendradarbiavimo, pradėto pirmame pagal Sprendimą 2013/768/BUSP finansuojamos paramos veiklos įgyvendinimo etape, plėtojimas.
      Kalbant apie šalių pagalbos gavėjų prašymų taikymo sritį, šis sprendimas yra grindžiamas ta pačia įrodyta veikla, vykdoma pagal Sprendimą 2013/768/BUSP:

                  —

                  tikslinės pagalbos programos, kurias vykdant šalims pagalbos gavėjoms bus padedama, taikant individualizuotą ir plataus masto metodą, įvykdyti SPG reikalavimus. Pagalba bus teikiama pagal pagalbos veiksmų gaires, dėl kurių bus susitarta su šalimis pagalbos gavėjomis ir kuriose bus nurodyti veiksmų prioritetai, užtikrinta atsakomybė vietos lygmeniu ir atitinkamais atvejais nurodytas įsipareigojimas siekti SPG ratifikavimo;

                  —

                     ad hoc pagalbos veikla, kuri bus skirta šalims pagalbos gavėjoms, turinčioms ribotus ir aiškiau apibrėžtus poreikius. Ta ad hoc pagalbos veikla sudarys galimybes Sąjungai lanksčiai ir veiksmingai tenkinti pagalbos prašymus.

            Galiausiai, kalbant apie visuotinio SPG taikymo uždavinį, šis sprendimas apima regioninės informavimo veiklos aspektą, siejamą su devyniomis konkrečiomis šalimis partnerėmis, dalyvaujant svarbiausioms regioninėms organizacijoms. Kitas būdas remti visuotinį taikymą yra informavimas per metinę SPG šalių konferenciją.
      Todėl šiuo sprendimu numatoma visapusiška pagalbos ir informavimo veiklos sistema siekiant prisidėti prie veiksmingo įgyvendinimo ir visuotinio taikymo uždavinių sprendimo. Jis grindžiamas pagal Sprendimą 2013/768/BUSP finansuoto ankstesnio etapo rezultatais bei įgyta patirtimi ir įrodo nuolatinę bei tvirtą Sąjungos ir jos valstybių narių paramą SPG.
      2.   Bendri tikslai
      Pagrindinis šio sprendimo tikslas – remti tam tikras valstybes siekiant stiprinti jų ginklų perdavimo kontrolės sistemas, kad būtų galima veiksmingai įgyvendinti SPG ir propaguoti jos visuotinį taikymą. Konkrečiai kalbant, Sąjungos veiksmais bus užtikrintas:

                  a)

                  šalių pagalbos gavėjų ginklų perdavimo kontrolės gebėjimų ir ekspertinių žinių sustiprinimas;

                  b)

                  atitinkamų suinteresuotųjų subjektų, pavyzdžiui, kompetentingų regioninių organizacijų, nacionalinių parlamentų ir pilietinės visuomenės atstovų, kurie ilgesniu laikotarpiu suinteresuoti SPG įgyvendinimo veiksmingumu, informuotumo ir atsakomybės didinimas;

                  c)

                  kitų šalių informavimo veikla siekiant remti visuotinį SPG taikymą ir veiksmingą įgyvendinimą.

            3.   Projektų veiklos aprašymas
      3.1.   Sprendimu 2013/768/BUSP įsteigtos ekspertų grupės stiprinimas
      3.1.1.   Projekto tikslas
      Sprendimu 2013/768/BUSP įsteigta ekspertų grupė suteikė aiškiai nustatytų, kompetentingų ir patikimų išteklių, skirtų tinkamai remti pagalbos veiklą. Įgijus patirties, dabar būtina sustiprinti grupę, kad ją sudarytų daugiau ekspertų ir jų ekspertinės žinios būtų įvairesnės, pavyzdžiui, įtraukiant nevyriausybinius ekspertus; skatinti juos ilgiau dalyvauti vykdant veiklą šalyse pagalbos gavėjose ir plėtoti grupėje „mokytojų mokymo“ komponentą.
      3.1.2.   Projekto aprašymas
      Įgyvendinantys subjektai dirbs siekdami, kad ekspertų grupė būtų sustiprinta, kiek įmanoma užtikrinant platų geografinį atstovavimą ir ekspertinių žinių įvairovę. Jie turėtų visų pirma skatinti dalyvauti ekspertus iš šalių, kurios neseniai sėkmingai sukūrė nacionalines ginklų perdavimo kontrolės sistemas, įskaitant tas, kurios sukurtos remiantis gauta tarptautine pagalba. Įgyvendinantys subjektai reguliariai teikia ataskaitas Tarybos darbo grupei dėl įprastinės ginkluotės eksporto (toliau – COARM) apie ekspertų grupę, jos sudėtį ir pajėgumus prisiimti vykdant šiame sprendime numatytą veiklą susidariusį darbo krūvį. Prireikus COARM gali spręsti dėl taisomųjų priemonių.
      Ekspertų grupės bendros ekspertinės žinios turėtų aprėpti visą nacionalinės ginklų perdavimo kontrolės sistemos taikymo sritį (visų pirma teisinius aspektus, licencijavimą, muitinę/vykdymo užtikrinimą, informuotumą, baudžiamąjį persekiojimą/sankcijas, ataskaitų teikimą/skaidrumą).
      3.1.2.1.   Ekspertai
      Įgyvendinantys subjektai užtikrins sąžiningą ir skaidrų ekspertų samdymą, o Sąjungos ekspertų atveju visapusiškai išnaudos Sąjungos informavimo ekspertų sąrašą, kuris platinamas ir atnaujinamas Įprastinės ginkluotės eksporto darbo grupėje.
      3.1.2.2.   Ekspertų posėdžiai
      Šio sprendimo galiojimo laikotarpiu įgyvendinantys subjektai sušauks keturis dviejų dienų trukmės ekspertų posėdžius (kiekvienas subjektas sušauks po du posėdžius). Tais posėdžiais bus visų pirma siekiama:

                  —

                  gerinti ekspertų bendrą supratimą apie su SPG įgyvendinimo parama susijusius uždavinius ir sprendimus;

                  —

                  atitinkamais atvejais parengti bendrą medžiagą (pavyzdžiui, vadovą ir gaires), kuria būtų naudojamasi ekspertų teikiamos pagalbos atveju, kad ekspertų teikiamos konsultacijos būtų nuoseklios;

                  —

                  įvertinti „mokytojų mokymo“ komponentą (žr. 3.1.2.3 punktą) ir prireikus nuspręsti dėl pakeitimų.

            Du posėdžiai, įskaitant pirmąjį įžanginį posėdį, turėtų įvykti Briuselyje. Kiti du posėdžiai vyks atsižvelgiant į įgyvendinančio subjekto vietą. Į kiekvieną posėdį bus pakviesta ne daugiau kaip 40 ekspertų, išlaikant geografinę pusiausvyrą ir atsižvelgiant į „mokytojų mokymo“ komponento poreikius (žr. 3.1.2.3 punktą).
      3.1.2.3.   „Mokytojų mokymo“ komponentas
      Šis komponentas yra skirtas šalių pagalbos gavėjų ekspertų mokymui remti, kad jie galėtų veiksmingai mokyti savo kolegas vėlesniame etape. Kai įmanoma, įgyvendinantys subjektai reklamuos „mokytojų mokymo“ komponentą ir pradėdami vykdyti šiame sprendime numatytą pagalbos veiklą šalyse pagalbos gavėjose nustatys būsimus mokytojus. Po to tie pareigūnai bus užregistruoti į ekspertų grupę ir atitinkamai pakviesti į 3.1.2.2 punkte nurodytus ekspertų posėdžius.
      „Mokytojų mokymo“ komponento posėdis vyks papildomą trečią dieną, iš karto po ekspertų posėdžių. Jame dalyvaus būsimi mokytojai ir pakankamai mokymą teikiančių ekspertų iš ekspertų grupės.
      Laikotarpiu tarp metinių ekspertų posėdžių ir jų papildomų „mokytojų mokymo“ komponento posėdžių mokymo ekspertai ir būsimi mokytojai bus skatinami palaikyti ryšius, o atitinkamais atvejais kartu su numatyta pagalbos veikla galėtų būti numatyta surengti papildomus mokymo kursus šalyse pagalbos gavėjose (pavyzdžiui, skiriant pusę 3.2.3.1 punkte nurodyto tikslinio praktinio seminaro dienos).
      Į kiekvienus kursus bus užregistruota ne daugiau kaip 15 būsimų mokytojų.
      Įgyvendinantis subjektas, atsakingas už ekspertų posėdžius, bus atsakingas už susijusį „mokytojų mokymo“ komponentą.
      3.2.   Tolesnė pagalba šalims ilgalaikėms partnerėms
      3.2.1.   Šalys ilgalaikės partnerės
      Senegalas, Burkina Fasas, Gana, Filipinai, Gruzija, Peru, Jamaika, Kolumbija, Kosta Rika.
      Su šiomis šalimis ilgalaikėmis partnerėmis dirbs toliau nurodyti įgyvendinantys subjektai:

                  —

                  BAFA: Gana; Gruzija; Peru; Jamaika; Kolumbija; Kosta Rika

                  —

                  „Expertise France“: Senegalas; Burkina Fasas; Filipinai.

            3.2.2.   Projekto tikslas
      Sprendimu 2013/768/BUSP Sąjungai suteikta galimybė pradėti pradinių veiksmų gairėmis grindžiamą bendradarbiavimą su 3.2.1 punkte nurodytomis devyniomis šalimis partnerėmis. Visapusiškas arba dalinis veiksmų gairių įgyvendinimas savo ruožtu atskleidė papildomų uždavinių, kuriuos reikia spręsti, kad būtų padaryta pažanga visapusiškiau įgyvendinant SPG. Todėl bus pateiktas bendras siūlomų veiksmų skaičius ir jie bus paskirstyti pagal šalių pagalbos gavėjų poreikius, interesus ir galimybes pasinaudoti pagalba.
      3.2.3.   Projekto aprašymas
      3.2.3.1.   Praktiniai seminarai šalyse
      Bus nustatytas bendras 45 dviejų dienų trukmės praktinių seminarų šalyse pagalbos gavėjose kiekis; seminarai bus tolesnė devyniose šalyse ilgalaikėse partnerėse vykdoma veikla, susijusi su tuo, kas jau daroma ir pasiekta pagal Sprendimą 2013/768/BUSP.
      3.2.3.2.   Mokomieji vizitai valstybėse narėse
      Siekiant papildyti šalyse pagalbos gavėjose vykdomą veiklą, šalių ilgalaikių partnerių Vyriausybių, licencijavimo ir vykdymo užtikrinimo pareigūnams bus surengta iki devynių trijų dienų trukmės mokomųjų vizitų į atitinkamas valstybių narių valdžios institucijas. Mokomojo vizito organizavimą užtikrins už šalį ilgalaikę partnerę, kuriai suteikiama mokomojo vizito galimybė, atsakingas įgyvendinantis subjektas (žr. 3.2.1 punktą).
      Kadangi mokomųjų vizitų mokymo potencialas yra didelis, jie iš esmės turėtų būti skirti būsimiems šalių pagalbos gavėjų mokytojams, t. y. šalių pagalbos gavėjų pareigūnams, kurie dalyvauja 3.1.2.3 punkte nurodytame „mokytojų mokymo“ komponente.
      3.3.   Regioninis informavimas
      3.3.1.   Projekto tikslas
      Devynios nustatytos šalys pagalbos gavėjos gali produktyviai atlikti regioninio informavimo funkciją toliau palaikydamos ryšius su artimomis kaimyninėmis šalimis ginklų perdavimo ir SPG įgyvendinimo klausimais. Tai ilgainiui galėtų paskatinti pietų šalių tarpusavio bendradarbiavimą.
      Todėl šiuo sprendimu joms suteikiama galimybė kartu ar pavieniui pagal savo galimybes pakviesti į subregioninius praktinius seminarus iki trijų jų kaimyninių šalių.
      3.3.2.   Projekto aprašymas
      Iki 12 dviejų dienų trukmės praktinių seminarų bus surengta regioninio informavimo tikslais. Jei su priimančiosiomis šalimis nebus susitarta kitaip, tie seminarai bus rengiami taip:

                  —

                  Senegalas, Burkina Fasas, Gana: iki trijų praktinių seminarų bus surengta ne daugiau kaip 3 Vakarų Afrikos valstybių ekonominės bendrijos (VAVEB) šalims, atitinkamais atvejais bendradarbiaujant su VAVEB komisija ir laikantis rotacijos tvarkos, nebent tos trys priimančiosios šalys nuspręstų kitaip;

                  —

                  Peru, Kosta Rika ir Kolumbija: iki trijų praktinių seminarų bus surengta ne daugiau kaip 3 JT regioninio taikos ir nusiginklavimo Azijos ir Ramiojo vandenyno šalyse centro (UNLIREC) šalims, atitinkamais atvejais bendradarbiaujant su UNLIREC ir laikantis rotacijos tvarkos, nebent tos trys priimančiosios šalys nuspręstų kitaip;

                  —

                  Filipinai, Gruzija, Jamaika: iki dviejų praktinių seminarų, kiekvieną iš jų surengiant ne daugiau kaip trims jų atitinkamoms kaimyninėms šalims. Gruzijoje ir Filipinuose veiks regioninis ChBRB kompetencijos centrų sekretoriatas – tai gali sudaryti palankesnes sąlygas sinergijai su projektais, kurie yra susiję su eksporto kontrole, ir padėti nustatyti šalis dalyves bei palaikyti su jomis ryšius.

            Iš kiekvienos kaimyninės šalies dalyvės bus pakviesta iki dešimties pareigūnų.
      „Expertise France“ bus atsakinga už praktinius seminarus, susijusius su Senegalu, Burkina Fasu, Gana ir Filipinais, o BAFA – už seminarus, susijusius su Peru, Kosta Rika, Kolumbija, Gruzija ir Jamaika.
      3.4.   Veiksmų gairėmis grindžiamos pagalbos programos
      3.4.1.   Projekto tikslas
      Tikslinių pagalbos programų ir jų atitinkamų veiksmų gairių tikslas – stiprinti šalių pagalbos gavėjų gebėjimus, siekiant pasauliniu mastu ir tvariai įvykdyti SPG reikalavimus. Veiksmų gairėmis naujai šaliai pagalbos gavėjai bus užtikrintas nuspėjamumas dėl to, kas planuojama pagalbos srityje, ir bus suplanuotas galimas jos perdavimo kontrolės gebėjimų patobulinimas. Šalys pagalbos gavėjos bus tos šalys, kurios prašys pagalbos po to, kai bus priimtas šis sprendimas.
      3.4.2.   Projekto aprašymas
      Nacionalinės pagalbos programos bus sudarytos ne daugiau kaip devynioms šalims pagalbos gavėjoms.
      Tikslinės pagalbos programos turėtų būti rengiamos tokia tvarka:

                  a)

                  prašymas suteikti pagalbą įgyvendinti SPG. Tas prašymas turėtų būti kuo labiau pagrįstas, ir jame turėtų būti nurodyta, kurios pagalbos teikimo sritys yra tikslinės. Atitinkamais atvejais prašančioji šalis turėtų taip pat nurodyti iš kitų pagalbos teikėjų anksčiau gautą ir gaunamą pagalbą (žr. 6 punktą) ir informuoti apie savo nacionalinę SPG įgyvendinimo strategiją;

                  b)

                  atsižvelgdamas į prašymo pagrindimo lygį ir ketvirtame punkte išdėstytus kriterijus, vyriausiasis įgaliotinis, bendradarbiaudamas su COARM ir įgyvendinančiu subjektu, nuspręs dėl prašančiosios šalies atitikties reikalavimams;

                  c)

                  jei pagalbos prašymas priimamas palankiai, įgyvendinantis subjektas surengs ekspertų įvertinimo vizitą. Vizitas turėtų būti parengtas įgyvendinančiam subjektui ir pagalbos prašančiai trečiajai šaliai glaudžiai bendradarbiaujant, ir jame turėtų dalyvauti kai kurie kompetentingiausi ekspertai, pakviesti iš ekspertų grupės.
                  Ekspertų įvertinimo vizitas, kai įmanoma, gali būti rengiamas naudojant klausimynus ir renkant esamą informaciją; jo metu bus atliktas pirminis pagalbos prašančios šalies poreikių ir prioritetų įvertinimas. Visų pirma tuo vizitu bus sudaryta galimybė su pagalbos prašančia šalimi pasitikslinti, ko reikia veiksmingam SPG įgyvendinimui, ir palyginti tuos reikalavimus su šalies turimais ištekliais. Į tą pirminį ekspertų įvertinimo vizitą susirinks visos atitinkamos tos šalies agentūros ir suinteresuotieji subjektai ir bus nustatyti motyvuoti ir patikimi vietos partneriai;

                  d)

                  remdamasis ekspertų įvertinimo vizito rezultatais, įgyvendinantis subjektas parengs pagalbos veiksmų gaires. Rengdamas tokias pagalbos veiksmų gaires įgyvendinantis subjektas atsižvelgs į bet kokią su SPG susijusią pagalbą, kuri gali būti teikiama SPG savanoriško patikos fondo, JT pasitikėjimo priemonės bendradarbiavimui ginklų reguliavimo srityje remti (UNSCAR) arba kitų organizacijų (taip pat žr. 6 punktą). Jeigu pagalbos prašanti šalis jau yra parengusi SPG nacionalinę įgyvendinimo strategiją, įgyvendinantis subjektas taip pat užtikrins, kad pagalbos veiksmų gairės derėtų su ta nacionaline įgyvendinimo strategija;

                  e)

                  pagalbos veiksmų gairių projektas bus pateiktas šaliai pagalbos gavėjai, kad jį patvirtintų atitinkama institucija. Veiksmų gairės bus pritaikytos šaliai pagalbos gavėjai ir jose bus nustatyti pagalbos prioritetai;

                  f)

                  veiksmų gairės bus įgyvendinamos dalyvaujant atitinkamiems ekspertams iš ekspertų grupės ir prireikus kitiems suinteresuotiesiems subjektams. Įgyvendinantis subjektas galės nuspręsti atitinkamai išorės ekspertui ar ekspertams pavesti organizuoti ir (arba) įgyvendinti įvertinimo procesą ir parengti pagalbos veiksmų gaires. Tą procesą prižiūrės įgyvendinantis subjektas.
                  Pagalbos priemonės visų pirma apims teisines peržiūras, mokymo seminarus, praktinius seminarus ir jomis bus skatinama naudoti internetines priemones ir informacijos šaltinius, tokius kaip ES partnerių tarpusavio informavimo svetainė ir ES partnerių tarpusavio informacinis biuletenis. Įgyvendinantis subjektas tas pagalbos priemones parinks pagal tikslius poreikius ir prioritetus, nustatytus per ekspertų įvertinimo vizitą, ir laikydamasis veiksmų gairių.

            3.4.3.   Geografinis veiksmų gairių suskirstymas
      Atsižvelgiant į veiklą, jau įvykdytą pagal Sprendimą 2013/768/BUSP, ir su ja susijusią pageidaujamą tolesnę veiklą, devynios veiksmų gairės bus įgyvendintos taip (skliaustuose nurodomas atsakingas įgyvendinantis subjektas):

                  —

                  Šiaurės, Centrinė ir Vakarų Afrika: 5 („Expertise France“);

                  —

                  Pietų ir Rytų Afrika: 1 (BAFA);

                  —

                  Pietryčių Azija: 2 (BAFA);

                  —

                  Artimieji Rytai bei Persijos įlankos šalys ir Vidurinė Azija: 1 („Expertise France“).

            Vadovaujantis JT praktika, su įgyvendinančiais subjektais sudarytose sutartyse bus konkrečiau nurodyta, kurios trečiosios šalys iš pirmiau nurodytų geografinių regionų siejamos su įgyvendinančiais subjektais.
      3.5.   Ad hoc pagalbos praktiniai seminarai
      3.5.1.   Projekto tikslas

         Ad hoc pagalbos praktinių seminarų tikslas – sustiprinti šalių pagalbos gavėjų ginklų perdavimo kontrolės gebėjimus, siekiant tikslingai ir tinkamai įgyvendinti SPG reikalavimus. Ta ad hoc pagalbos veikla Sąjungai suteiks galimybę lanksčiai ir veiksmingai tenkinti pagalbos prašymus, kuriuose nurodyti konkretūs su SPG įgyvendinimu susiję poreikiai. Tokia veikla galės būti skirta atskirai vienai šaliai pagalbos gavėjai arba kelioms šalims, kurių poreikiai yra panašūs.
      3.5.2.   Projekto aprašymas
      Numatyta iki 14 dviejų dienų trukmės praktinių seminarų, kurie bus rengiami atsižvelgiant į tikslinius pagalbos prašymus ir pareikštą susidomėjimą plėtoti vieną ar kelias konkrečias ginklų perdavimo kontrolės sistemos sritis.
      Per tuos praktinius seminarus bus suteikta individualizuota pagalba ir bus sprendžiamas (-i) konkretus (-ūs) prašančiosios šalies ar šalių iškeltas (-i) klausimas (-ai). Seminarai bus rengiami šalyse pagalbos gavėjose, o savo ekspertinėmis žiniomis dalysis ekspertai iš ekspertų grupės.
      Vyriausiasis įgaliotinis, pasitaręs su COARM, nuspręs, kaip reaguoti į pagalbos prašymus. Vyriausiasis įgaliotinis visų pirma vadovausis 4 punkte išdėstytais kriterijais, atsižvelgs į prašymo tikslumą, į tai, kaip jame identifikuojama (-os) aktuali (-ios) problema (-os), ir į geografinę pusiausvyrą.
      3.5.3.   Ad hoc pagalbos praktinių seminarų geografinis suskirstymas
      14 ad hoc pagalbos praktinių seminarų bus įgyvendinami taip (skliaustuose nurodomas atsakingas įgyvendinantis subjektas):

                  —

                  Lotynų Amerika: 3 (BAFA) ir 1 („Expertise France“);

                  —

                  Afrika: 3 („Expertise France“);

                  —

                  Vidurinė ir Pietryčių Azija: 2 (BAFA) ir 1 („Expertise France“);

                  —

                  Rytų Europa ir Kaukazas: 2 (BAFA);

                  —

                  Persijos įlankos šalys ir Artimieji Rytai: 2 („Expertise France“).

            Vadovaujantis JT praktika, su įgyvendinančiais subjektais sudarytose sutartyse bus konkrečiau nurodyta, kurios trečiosios šalys iš pirmiau nurodytų geografinių regionų siejamos su įgyvendinančiais subjektais.
      3.6.   Šalių, kurios naudojasi SPG pagalbos veikla, baigiamoji konferencija
      3.6.1.   Projekto tikslas
      Konferencijos tikslas – didinti atitinkamų suinteresuotųjų subjektų, pavyzdžiui, kompetentingų regioninių organizacijų, nacionalinių parlamentų ir pilietinės visuomenės atstovų, kurie yra suinteresuoti, kad SPG ilguoju laikotarpiu būtų įgyvendinta veiksmingai, informuotumą ir atsakomybę.
      3.6.2.   Projekto aprašymas
      Projektas bus įgyvendinamas kaip dviejų dienų konferencija, kuri turi būti surengta artėjant šio sprendimo įgyvendinimo laikotarpio pabaigai ir galbūt kartu su COARM posėdžiu. Už jo įgyvendinimą bus atsakinga BAFA. Šioje konferencijoje dalyvaus atitinkami devynių ilgalaikių pagalbos gavėjų (3.2.1 punktas) ir šalių, kurios naudojasi 3.4 ir 3.5 punktuose nurodyta veikla, atstovai.
      Konferencija sudarys palankesnes sąlygas šalims pagalbos gavėjoms keistis patirtimi, teikti informaciją apie savo pozicijas dėl SPG ir apie SPG ratifikavimo bei įgyvendinimo padėtį, taip pat suteiks galimybę pasidalyti atitinkama informacija su nacionalinių parlamentų, regioninių organizacijų ir pilietinės visuomenės atstovais.
      Todėl konferencijoje turėtų dalyvauti:

                  —

                  diplomatinis ir karinis/gynybos personalas iš šalių pagalbos gavėjų, visų pirma valdžios institucijos, atsakingos už nacionalinę su SPG susijusią politiką;

                  —

                  techninis ir teisėsaugos personalas iš šalių pagalbos gavėjų, visų pirma licencijavimo institucijų, muitinių ir teisėsaugos pareigūnai;

                  —

                  nacionalinių, regioninių ir tarptautinių organizacijų, dalyvaujančių teikiant pagalbą, atstovai, taip pat šalių, suinteresuotų teikti arba gauti pagalbą strateginės prekybos kontrolės srityje, atstovai;

                  —

                  atitinkamų nevyriausybinių organizacijų (NVO), idėjų institutų, nacionalinių parlamentų ir pramonės atstovai.

            Numatoma, kad konferencijoje dalyvaus iki 80 dalyvių. Dėl jos vietos ir galutinio pakviestų šalių bei organizacijų sąrašo nuspręs vyriausiasis įgaliotinis konsultuodamasis su COARM, remdamasis įgyvendinančio subjekto pateiktu pasiūlymu.
      3.7.   Papildomi renginiai SPG Šalių konferencijų metu
      3.7.1.   Projekto tikslas
      Metinės SPG Šalių konferencijos yra unikali galimybė užmegzti ryšius su atitinkamais pareigūnais ir suinteresuotaisiais subjektais, atsakingais už SPG klausimus. Sąjungos finansuojamais papildomais renginiais visų pirma bus suteikta galimybė didinti informuotumą apie Sąjungos paramos įgyvendinimui veiklą, taip pat didinti šalių, kurios gali paprašyti pagalbos vėliau, informuotumą ir propaguoti visų pirma šalių pagalbos gavėjų gerąją patirtį.
      3.7.2.   Projekto aprašymas
      Programos laikotarpiu bus surengti trys papildomi renginiai, t. y. po renginį per kiekvieną metinę SPG Šalių konferenciją. Už jų įgyvendinimą bus atsakinga „Expertise France“. Sąjungos lėšomis visų pirma galima padengti iki trijų ekspertų/pareigūnų iš šalių pagalbos gavėjų kelionės išlaidas.
      4.   Vykdant 3.4 ir 3.5 punktuose nurodytą projektų veiklą teikiamos pagalbos gavėjai
      Vykdant 3.4 ir 3.5 punktuose nurodytą projektų veiklą parama gali būti teikiama valstybėms, kurios prašo pagalbos siekdamos įgyvendinti SPG ir kurios bus atrinktos remiantis, inter alia, šiais kriterijais:

                  —

                  politinio ir teisinio įsipareigojimo prisijungti prie SPG laipsniu ir tai šaliai taikytinų tarptautinių dokumentų, susijusių su prekyba ginklais ir ginklų perdavimo kontrole, įgyvendinimo padėtimi;

                  —

                  tikimybe, kad pagalbos veikla duos sėkmingų rezultatų;

                  —

                  galimos jau gautos arba planuojamos pagalbos dvejopo naudojimo prekių ir ginklų perdavimo kontrolės srityje įvertinimu;

                  —

                  šalies svarba pasaulinei prekybai ginklais;

                  —

                  šalies svarba Sąjungos saugumo interesams;

                  —

                  atitiktimi oficialios paramos vystymuisi (OPV) reikalavimams.

            5.   Įgyvendinantys subjektai
      Atsižvelgiant į veiklos pagal šį sprendimą sukuriamą darbo krūvį rekomenduojama pasitelkti du kompetentingus įgyvendinančius subjektus: BAFA ir „Expertise France“. Atitinkamais atvejais jų partneriai bus valstybių narių eksporto kontrolės agentūros, atitinkamos regioninės ir tarptautinės organizacijos, idėjų institutai, mokslinių tyrimų institutai ir nevyriausybinės organizacijos ir (arba) jos tems subjektams paves tam tikras funkcijas.
      Taryba ir Komisija pavedė BAFA įgyvendinti keletą ankstesnių su eksporto kontrole susijusių projektų. BAFA atitinkamai sukaupė daug ekspertinių ir kitų žinių. „Expertise France“ yra atsakinga už ES partnerių tarpusavio projektus, susijusius su dvejopo naudojimo prekėmis, finansuojamus pagal IcSP. Jos vaidmuo įgyvendinant šį sprendimą padės užtikrinti tinkamą koordinavimą su projektais, kurie yra susiję su dvejopo naudojimo prekėmis. Taigi, abu įgyvendinantys subjektai kartu turi patvirtintos patirties, kvalifikacijų ir reikiamų ekspertinių žinių apie visą atitinkamą Sąjungos eksporto kontrolės veiklą dvejopo naudojimo prekių ir ginklų eksporto kontrolės srityse.
      6.   Koordinavimas su kita susijusia pagalbos veikla
      Įgyvendinantys subjektai taip pat turėtų itin daug dėmesio skirti su SPG susijusiai veiklai, vykdomai pagal JT veiksmų programą dėl neteisėtos prekybos šaulių ir lengvaisiais ginklais visais jos aspektais prevencijos, kovos su ja ir jos panaikinimo bei jos Įgyvendinimo paramos sistemą (PoA-ISS), JT ST rezoliuciją 1540 (2004), SPG savanorišką patikos fondą ir UNSCAR, taip pat dvišalės pagalbos veiklai. Įgyvendinantys subjektai atitinkamais atvejais turėtų palaikyti ryšius su kitais paramos teikėjais siekdami užtikrinti, kad pastangos nebūtų dubliuojamos, ir kad būtų pasiektas kuo didesnis nuoseklumas bei papildomumas.
      Projektu taip pat siekiama didinti šalių pagalbos gavėjų informuotumą apie Sąjungos priemones, kuriomis gali būti remiamas pietų šalių savitarpio bendradarbiavimas eksporto kontrolės srityje. Šiuo atžvilgiu vykdant pagalbos veiklą turėtų būti teikiama informacija apie esamas priemones, tokias kaip ES ChBRB kompetencijos centrų iniciatyva bei kitos ES partnerių tarpusavio programos, ir šios priemonės turėtų būti propaguojamos.
      7.   Sąjungos matomumas ir galimybė gauti pagalbinę medžiagą
      Projekto metu parengta medžiaga bus užtikrintas Sąjungos matomumas, visų pirma naudojant Europos Sąjungos išorės veiksmų ryšių ir matomumo vadovo logotipą ir grafinę formą, įskaitant ES eksporto kontrolės partnerių tarpusavio programą. Sąjungos delegacijos turėtų dalyvauti renginiuose trečiosiose šalyse, kad sustiprintų tolesnę susijusią politinę veiklą ir padidintų matomumą.
      Pagal šį sprendimą vykdomos su SPG susijusios pagalbos veiklos tikslu bus propaguojama ES partnerių tarpusavio svetainė (https://export-control.jrc.ec.europa.eu). Todėl įgyvendinantys subjektai svetainėje turėtų informuoti apie atitinkamą savo vykdomą pagalbos veiklą ir skatinti svetainėje ieškoti informacijos ir naudotis jos techniniais ištekliais. Propaguodami svetainę jie turėtų užtikrinti Sąjungos matomumą. Be to, veikla turėtų būti propaguojama ES partnerių tarpusavio informaciniu biuleteniu.
      8.   Poveikio vertinimas
      Užbaigus visą šiuo sprendimu numatytą veiklą turėtų būti techniškai įvertintas jo poveikis. Remdamasis įgyvendinančių subjektų pateikta informacija ir ataskaitomis, poveikio vertinimą atliks vyriausiasis įgaliotinis, bendradarbiaudamas su COARM ir atitinkamais atvejais su Sąjungos delegacijomis šalyse pagalbos gavėjose ir kitais atitinkamais suinteresuotaisiais subjektais.
      Šalių, gavusių paramą pagal tikslines pagalbos programas, atveju atliekant poveikio vertinimą ypatingas dėmesys turėtų būti skiriamas SPG ratifikavusių šalių pagalbos gavėjų skaičiui ir jų ginklų perdavimo kontrolės gebėjimų plėtotei. Toks šalių pagalbos gavėjų ginklų perdavimo kontrolės gebėjimų įvertinimas turėtų visų pirma apimti atitinkamų nacionalinių taisyklių rengimą ir priėmimą, SPG ataskaitų teikimo prievolių įgyvendinimą ir įgaliojimų suteikimą atitinkamam už ginklų perdavimo kontrolę atsakingam subjektui.
      9.   Ataskaitų teikimas
      Įgyvendinantys subjektai reguliariai rengs ataskaitas, įskaitant po kiekvieno veiksmo užbaigimo parengiamą ataskaitą. Ataskaitos turėtų būti pateiktos vyriausiajam įgaliotiniui ne vėliau kaip per šešias savaites nuo atitinkamo veiksmo užbaigimo.

         (1)  Žr. Sprendimą 2009/1012/BUSP, Sprendimą 2010/336/BUSP, Sprendimą 2012/711/BUSP, Sprendimą 2013/43/BUSP ir Sprendimą 2013/768/BUSP.


title: 2004/537/EB, Euratomas:2004 m. birželio 29 d. Tarybos sprendimas, dėl Europos Sąjungos Tarybos Generalinio sekretoriaus ir vyriausiojo įgaliotinio bendrai užsienio ir saugumo politikai paskyrimo

text:
7.7.2004

               LT

               Europos Sąjungos oficialusis leidinys

               L 236/16

      TARYBOS SPRENDIMAS

   2004 m. birželio 29 d.
   dėl Europos Sąjungos Tarybos Generalinio sekretoriaus ir vyriausiojo įgaliotinio bendrai užsienio ir saugumo politikai paskyrimo
   (2004/537/EB, Euratomas)
   EUROPOS SĄJUNGOS TARYBA,
   atsižvelgdama į Europos bendrijos steigimo sutartį, ypač į jos 207 straipsnio 2 dalį,
   atsižvelgdama į Europos atominės energijos bendrijos steigimo sutartį, ypač į jos 121 straipsnio 2 dalį,

         NUSPRENDĖ:
   1 straipsnis
   Ponas Javier SOLANA MADARIAGA skiriamas Europos Sąjungos Tarybos Generaliniu sekretoriumi ir vyriausiuoju įgaliotiniu bendrai užsienio ir saugumo politikai penkerių metų laikotarpiui nuo 2004 m. spalio 18 d.
   2 straipsnis
   Apie šį sprendimą ponui Javier SOLANA MADARIAGA praneša Tarybos pirmininkas.
   Jis skelbiamas Europos Sąjungos oficialiajame leidinyje.

      Priimta Briuselyje, 2004 m. birželio 29 d.

            Tarybos vardu

            Pirmininkas

         B. AHERN


title: 2015 m. kovo 20 d. Komisijos sprendimas, kuriuo į Europos vaistų agentūros valdančiąją tarybą skiriami du Komisijos atstovai ir du pakaitiniai nariai

text:
21.3.2015

               LT

               Europos Sąjungos oficialusis leidinys

               C 95/20

         KOMISIJOS SPRENDIMAS
   2015 m. kovo 20 d.
   kuriuo į Europos vaistų agentūros valdančiąją tarybą skiriami du Komisijos atstovai ir du pakaitiniai nariai
   (2015/C 95/09)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2004 m. kovo 31 d. Europos Parlamento ir Tarybos reglamentą (EB) Nr. 726/2004, nustatantį Bendrijos leidimų dėl žmonėms skirtų ir veterinarinių vaistų išdavimo ir priežiūros tvarką ir įsteigiantį Europos vaistų agentūrą (1), ypač į jo 65 straipsnio 3 dalį,
   kadangi:

               (1)

               2010 m. Komisija savo 2010 m. gruodžio 14 d. sprendimu, kuriuo į Europos vaistų agentūros valdančiąją tarybą skiriami du Komisijos atstovai ir du pakaitiniai nariai (2), į Europos vaistų agentūros valdančiąją tarybą (toliau – Agentūra) paskyrė du Komisijos atstovus ir du pakaitinius narius;

               (2)

               pasikeitus Komisijos organizacinei struktūrai, būtina priimti naują sprendimą, kuriuo pakeičiamas 2010 m. gruodžio 14 d. Komisijos sprendimas ir į Europos vaistų agentūros valdančiąją tarybą skiriami du Komisijos atstovai ir du pakaitiniai nariai,

         NUSPRENDĖ:
   1 straipsnis
   Į Europos vaistų agentūros valdančiąją tarybą skiriami Komisijos atstovai yra asmenys, einantys toliau nurodytas pareigas ir atliekantys toliau nurodytas funkcijas:

               1)

               iš Sveikatos ir maisto saugos generalinio direktorato:

                           a)

                           kaip narys – Sveikatos ir maisto saugos generalinio direktorato generalinis direktorius;

                           b)

                           kaip pakaitinis narys – už vaistus atsakingam direktoratui vadovaujantis direktorius, vykdantis pareigas pagal Sveikatos ir maisto saugos generaliniam direktoratui priskirtas atsakomybės sritis.

               2)

               iš Vidaus rinkos, pramonės, verslumo ir MVĮ generalinio direktorato:

                           a)

                           kaip narys – už vaistus atsakingam direktoratui vadovaujantis direktorius, vykdantis pareigas pagal Vidaus rinkos, pramonės, verslumo ir MVĮ generaliniam direktoratui priskirtas atsakomybės sritis;

                           b)

                           kaip pakaitinis narys – už vaistus atsakingam skyriui vadovaujantis skyriaus vadovas, vykdantis pareigas pagal Vidaus rinkos, pramonės, verslumo ir MVĮ generaliniam direktoratui priskirtas atsakomybės sritis.

         2 straipsnis
   Sprendimas taikomas asmenims, kurie šio sprendimo priėmimo dieną eina 1 straipsnyje nurodytas pareigas, įskaitant laikinas pareigas, arba bet kuriam asmeniui, perimančiam tų asmenų pareigas.
   3 straipsnis
   Sveikatos ir maisto saugos generalinio direktorato ir Vidaus rinkos, pramonės, verslumo ir MVĮ generalinio direktorato generaliniai direktoriai Agentūros valdančiosios tarybos pirmininkui ir vykdomajam direktoriui praneša 1 straipsnyje nurodytas pareigas užimančių asmenų vardus ir pavardes bei apie visus susijusius pasikeitimus.
   4 straipsnis
   Panaikinamas 2010 m. gruodžio 14 d. Komisijos sprendimas, kuriuo d į Europos vaistų agentūros valdančiąją tarybą skiriami du Komisijos atstovai ir du pakaitiniai nariai.
   Šis sprendimas įsigalioja kitą dieną po jo paskelbimo Europos Sąjungos oficialiajame leidinyje.

      Priimta Briuselyje 2015 m. kovo 20 d.

            Komisijos vardu

         Vytenis ANDRIUKAITIS

            Komisijos narys

      (1)  OL L 136, 2004 4 30, p. 1.

      (2)  OL C 340, 2010 12 15, p. 17.


title: 2010/86/,Euratomas: 2010 m. sausio 20 d. Europos Parlamento sprendimas dėl Europos ombudsmeno išrinkimo

text:
12.2.2010

               LT

               Europos Sąjungos oficialusis leidinys

               L 39/4

         EUROPOS PARLAMENTO SPRENDIMAS
   2010 m. sausio 20 d.
   dėl Europos ombudsmeno išrinkimo
   (2010/86/ES, Euratomas)
   EUROPOS PARLAMENTAS,
   atsižvelgdamas į Sutartį dėl Europos Sąjungos veikimo, ypač į jos 24 straipsnio trečią pastraipą bei 228 straipsnį,
   atsižvelgdamas į Europos atominės energijos bendrijos steigimo sutartį, ypač į jos 106a straipsnį,
   atsižvelgdamas į 1994 m. kovo 9 d. Sprendimą 94/262/EAPB, EB, Euratomas dėl ombudsmeno pareigų atlikimą reglamentuojančių nuostatų ir bendrųjų sąlygų (1),
   atsižvelgdamas į darbo tvarkos taisyklių 204 straipsnį,
   atsižvelgdamas į kvietimą teikti kandidatūras (2),
   atsižvelgdamas į 2010 m. sausio 20 d. balsavimo rezultatus,
   NUSPRENDĖ:
   išrinkti Nikiforą DIAMANDOURĄ (Nikiforos DIAMANDOUROS) Europos ombudsmenu.

      Priimta Strasbūre 2010 m. sausio 20 d.

            Europos Parlamento vardu

            Pirmininkas

         J. BUZEK

      (1)  OL L 113, 1994 5 4, p. 15.

      (2)  OL C 216, 2009 9 10, p. 7.


title: 2010/314/: 2010 m. gegužės 10 d. Tarybos sprendimas dėl Europos Sąjungos ir Brazilijos, Ekvadoro, Gvatemalos, Hondūro, Kolumbijos, Kosta Rikos, Meksikos, Nikaragvos, Panamos, Peru ir Venesuelos Ženevos susitarimo dėl prekybos bananais, taip pat Europos Sąjungos ir Jungtinių Amerikos Valstijų susitarimo dėl prekybos bananais pasirašymo ir laikino taikymo

text:
9.6.2010

               LT

               Europos Sąjungos oficialusis leidinys

               L 141/1

         TARYBOS SPRENDIMAS
   2010 m. gegužės 10 d.
   dėl Europos Sąjungos ir Brazilijos, Ekvadoro, Gvatemalos, Hondūro, Kolumbijos, Kosta Rikos, Meksikos, Nikaragvos, Panamos, Peru ir Venesuelos Ženevos susitarimo dėl prekybos bananais, taip pat Europos Sąjungos ir Jungtinių Amerikos Valstijų susitarimo dėl prekybos bananais pasirašymo ir laikino taikymo
   (2010/314/ES)
   EUROPOS SĄJUNGOS TARYBA,
   atsižvelgdama į Sutartį dėl Europos Sąjungos veikimo, ypač į jos 207 straipsnio 4 dalies pirmą pastraipą kartu su 218 straipsnio 5 dalimi,
   atsižvelgdama į Europos Komisijos pasiūlymą,
   kadangi:

               (1)

               2001 m. balandžio 11 d. Komisija pasiekė susitarimą su Ekvadoru, o 2001 m. balandžio 30 d. – su Jungtinėmis Amerikos Valstijomis (toliau – susitarimai), kuriais nustatė tų šalių inicijuotų ginčų, susijusių su muitų tarifų režimu, taikomu į Sąjungą importuojamiems bananams, Pasaulio prekybos organizacijoje (toliau – PPO) sprendimo priemones. Tuose susitarimuose bananų importui numatyta taikyti išimtinai muitų tarifų režimą. Šiuo tikslu 2004 m. liepos 12 d. Taryba įgaliojo Komisiją derėtis dėl nustatytojo muitų tarifo pakeitimo, siekiant įtraukti bananams taikytiną išimtinai muitų tarifų režimą į ES muitų tarifų bananams sąrašą, pagal 1994 m. Bendro muitų tarifų ir prekybos susitarimo (toliau – 1994 m. GATT) XXVIII straipsnį.

               (2)

               2004 m. kovo 22 d. ir 2007 m. sausio 29 d. Taryba įgaliojo Komisiją pradėti derybas pagal 1994 m. GATT XXIV:6 straipsnį, Čekijai, Estijai, Kiprui, Latvijai, Lietuvai, Vengrijai, Maltai, Lenkijai, Slovėnijai, Slovakijai ir atitinkamai Bulgarijai bei Rumunijai stojant į Europos Sąjungą.

               (3)

               Derybos sėkmingai užbaigtos 2009 m. gruodžio 15 d. parafuojant Ženevos susitarimą dėl prekybos bananais su Brazilija, Ekvadoru, Gvatemala, Hondūru, Kolumbija, Kosta Rika, Meksika, Nikaragva, Panama, Peru ir Venesuela (toliau – Ženevos susitarimas) ir Susitarimą dėl prekybos bananais su Jungtinėmis Amerikos Valstijomis (toliau – ES ir JAV susitarimas).

               (4)

               Šie Komisijos pasiekti susitarimai tenkina aptariamų šalių skundus, susijusius su 1994 m. GATT XXIV:6 ir XXVIII straipsniais. Be to, šiais susitarimais įgyvendinami susitarimai dėl ginčų sprendimo, nes jais šalys įpareigojamos taikyti išimtinai muitų tarifų režimą, ir pateikiamas tinkamas sprendimas dėl visų neišspręstų su muitų tarifų bananams režimu susijusių ginčų, todėl jie turėtų būti laikomi formaliai išspręstais.

               (5)

               Tie du susitarimai turėtų būti pasirašyti Sąjungos vardu su sąlyga, kad jie bus sudaryti vėliau.

               (6)

               Atsižvelgiant į būtinybę kuo greičiau įgyvendinti pradinį muitų tarifų mažinimo etapą, taip pat siekti, kad neišspręsti ginčai nebūtų toliau eskaluojami, ir užtikrinti, kad artimiausiose daugiašalėse PPO sėkmingai užbaigtose derybose dėl dalyvavimo žemės ūkio produktų rinkoje nustatyti galutiniai Sąjungos įsipareigojimai, susiję su dalyvavimo bananų rinkoje sąlygomis, neviršytų tų, kurie nustatyti Ženevos susitarimo 3, 6 ir 7 dalyse ir ES ir JAV susitarimo 2 dalyje ir 3 dalies a ir b punktuose, nuo kiekvieno iš tų susitarimų pasirašymo datos iki jų įsigaliojimo dienos abu susitarimai turėtų būti taikomi laikinai, vadovaujantis atitinkamai Ženevos susitarimo 8 dalies b punktu ir ES ir JAV susitarimo 6 dalimi,

         PRIĖMĖ ŠĮ SPRENDIMĄ:
   1 straipsnis
   Tarybos pirmininkas įgaliojamas paskirti asmenį (-is), įgaliotą (-us) Sąjungos vardu pasirašyti šiuos susitarimus:

               a)

               Europos Sąjungos ir Brazilijos, Ekvadoro, Gvatemalos, Hondūro, Kolumbijos, Kosta Rikos, Meksikos, Nikaragvos, Panamos, Peru ir Venesuelos Ženevos susitarimą dėl prekybos bananais (toliau – Ženevos susitarimas);

               b)

               Europos Sąjungos ir Jungtinių Amerikos Valstijų susitarimą dėl prekybos bananais (toliau – ES ir JAV susitarimas).

         Šių susitarimų tekstai pridedami prie šio sprendimo.
   2 straipsnis
   1.   Ženevos susitarimo 3, 6 ir 7 dalys, vadovaujantis jo 8 dalies b punktu, laikinai taikomos nuo to susitarimo pasirašymo dienos iki jo įsigaliojimo datos.
   2.   ES ir JAV susitarimo 2 dalis ir 3 dalies a ir b punktai, vadovaujantis jo 6 dalimi, laikinai taikomi nuo to susitarimo pasirašymo dienos iki jo įsigaliojimo datos.
   3 straipsnis
   Šis sprendimas įsigalioja jo priėmimo dieną.

      Priimta Briuselyje 2010 m. gegužės 10 d.

            Tarybos vardu

            Pirmininkė

         C. ASHTON

    ---documentbreak---

               9.6.2010

               LT

               Europos Sąjungos oficialusis leidinys

               L 141/3

         VERTIMAS
   ŽENEVOS SUSITARIMAS DĖL PREKYBOS BANANAIS

               1.

               Susitarimą sudaro Europos Sąjunga (toliau – ES) ir Brazilija, Ekvadoras, Gvatemala, Hondūras, Kolumbija, Kosta Rika, Meksika, Nikaragva, Panama, Peru ir Venesuela (toliau – Lotynų Amerikos DPS šalys bananų tiekėjos) dėl ES prekybos šviežiais bananais, išskyrus paprastųjų bananų vedamus vaisius, priskiriamais suderintos muitų tarifų sistemos pozicijai 0803.00.19 (toliau – bananai), režimo struktūros bei veikimo ir taikomų sąlygų.

               2.

               Šiuo Susitarimu nepažeidžiamos visų jo Susitariančiųjų Šalių, kurioms taikomos 3–8 dalių nuostatos, PPO nustatytos teisės ir pareigos.

               3.

               ES sutinka su tokiomis sąlygomis:

                           a)

                           Nepažeisdama tolesnio b punkto, ES bananams taiko ne didesnius kaip tokius muitų tarifus (1):

                                                   —

                                                   nuo 2009 m. gruodžio 15 d. iki 2010 m. gruodžio 31 d.

                                       148 EUR už metrinę toną

                                                   —

                                                   nuo 2011 m. sausio 1 d.

                                       143 EUR už metrinę toną

                                                   —

                                                   nuo 2012 m. sausio 1 d.

                                       136 EUR už metrinę toną

                                                   —

                                                   nuo 2013 m. sausio 1 d.

                                       132 EUR už metrinę toną

                                                   —

                                                   nuo 2014 m. sausio 1 d.

                                       127 EUR už metrinę toną

                                                   —

                                                   nuo 2015 m. sausio 1 d.

                                       122 EUR už metrinę toną

                                                   —

                                                   nuo 2016 m. sausio 1 d.

                                       117 EUR už metrinę toną

                                                   —

                                                   nuo 2017 m. sausio 1 d.

                                       114 EUR už metrinę toną

                           b)

                           Jei iki 2013 m. gruodžio 31 d. Dohos derybose nebūtų pasiekta sutarimo dėl tolesnių veiksmų (2), 3 dalies a punkte numatytų atitinkamų muitų tarifų sumažinimas būtų atidėtas iki tol, kol Dohos derybose būtų pasiektas sutarimas dėl tolesnių veiksmų. Muitų tarifų sumažinimą galima atidėlioti tik iki 2015 m. gruodžio 31 d. Kol muitų tarifų sumažinimas atidėliojamas, taikomas 132 EUR už metrinę toną muitų tarifas. Kai baigsis šis dvejų metų laikotarpis arba iškart po to, kai Dohos derybose bus pasiektas sutarimas dėl tolesnių veiksmų (nesvarbu, kas įvyktų pirmiau), pradedamas taikyti 127 EUR už metrinę toną muitų tarifas. Kitus trejus metus nuo kiekvienų metų sausio 1 d. atitinkamai taikomi ne didesni kaip 122, 117 ir 114 EUR už metrinę toną muitų tarifai.

                           c)

                           Bananų importui ES išlaiko išimtinai DPS muitų tarifų režimą (3).

               4.

                           a)

                           ES įsipareigoja taikyti 3 dalyje numatytą muitų tarifų sumažinimą. Todėl šis Susitarimas įtraukiamas į ES įsipareigojimų PPO sąrašą atliekant sertifikavimą (4) pagal 1980 m. kovo 26 d. sprendimą dėl muitų tarifų sąrašų keitimo ir taisymo tvarkos (L/4962).

                           b)

                           Įsigaliojus šiam Susitarimui, ES pateikia už sertifikavimą atsakingam generaliniam direktoriui su prekyba bananais susijusių įsipareigojimų sąrašo projektą, kuriuo įtraukiamas šio Susitarimo tekstas.

                           c)

                           Jei pranešime šiuo Susitarimu tinkamai vadovaujamasi, šio Susitarimo Šalys sutaria neprieštarauti, kad pakeistas įsipareigojimų sąrašas būtų sertifikuojamas.

               5.

               Sertifikavus sąrašą išnagrinėjami neišspręsti ginčai (WT/DS27, WT/DS361, WT/DS364, WT/DS16, WT/DS105, WT/DS158, WT/L/616, WT/L/625) ir visi laikantis 1994 m. GATT XXIV ir XXVIII straipsniuose nustatytos tvarkos ir atsižvelgiant į ES prekybos bananais režimą iki šiol pateikti visų Lotynų Amerikos DPS šalių bananų tiekėjų skundai (įskaitant dokumentus G/SECRET/22 (pozicija 0803.00.19) ir G/SECRET/22/Add.1; G/SECRET/20 ir G/SECRET/20/Add.1; ir G/SECRET/26) (5). Per dvi savaites nuo sertifikavimo dienos susijusios šio Susitarimo Šalys ginčų sprendimo institucijai bendrai praneša apie bendrą sprendimą, kuriuo sutarė tuos ginčus nutraukti (6).

               6.

               Nepažeisdamos PPO susitarimu joms nustatytų teisių, įskaitant tas, kurios suteiktos išnagrinėjus 5 dalyje nurodytus ginčus ir skundus, Lotynų Amerikos DPS šalys bananų tiekėjos įsipareigoja nuo 2009 m. gruodžio 15 d. iki sertifikavimo dienos nesiimti jokių tolesnių veiksmų, susijusių su 5 dalyje nurodytais ginčais ir skundais, jei ES laikosi 3 dalies ir 4 dalies b ir c punktų.

               7.

               Lotynų Amerikos DPS šalys bananų tiekėjos sutinka, kad šiuo Susitarimu ES būtų nustatyti galutiniai dalyvavimo bananų rinkoje įpareigojimai, įtrauktini į kitų sėkmingai pasibaigusių daugiašalių PPO derybų dėl dalyvavimo žemės ūkio produktų rinkoje (įskaitant Dohos derybų raundą) galutinius rezultatus (7).

               8.

                           a)

                           Šis Susitarimas įsigalioja mėnesio, einančio po datos, kurią paskutinė iš Susitariančiųjų Šalių praneša generaliniam direktoriui, kad baigė Susitarimui įsigalioti būtinas procedūras, pirmąją dieną. Kiekviena Susitariančioji Šalis pateikia pranešimo kopiją kitoms Susitariančiosioms Šalims.

                           b)

                           Nepaisydamos a punkto, Susitariančiosios Šalys sutinka nuo šio Susitarimo pasirašymo dienos laikinai taikyti 3, 6 ir 7 dalis.

         Brazilijos vardu

         Ekvadoro vardu

         Europos Sąjungos vardu

         Gvatemalos vardu

         Hondūro vardu

         Kolumbijos vardu

         Kosta Rikos vardu

         Meksikos vardu

         Nikaragvos vardu

         Panamos vardu

         Peru vardu

         Venesuelos vardu

      (1)  Pasirašydama šį Susitarimą, ES atgaline data – nuo 2009 m. gruodžio 15 d. iki pasirašymo dienos – taiko 3 dalies a punkte nurodytus muitų tarifus. Jei sumokėti didesni negu numatyta šia nuostata muitai, pateikus prašymą juos kompensuoja kompetentingos muitinės įstaigos.

      (2)  Dohos derybose pasiektas sutarimas dėl tolesnių veiksmų šiame Susitarime reiškia Derybų dėl prekybos komiteto pasiektą sutarimą derybose dėl žemės ūkio ir ne žemės ūkio rinkos atvėrimo pereiti prie sąrašų rengimo.

      (3)  Ši nuostata nereiškia, kad leidžiama taikyti su ES įsipareigojimais pagal PPO susitarimus nederančias prekybos bananais netarifines priemones.

      (4)  Sertifikavimo data laikoma data, kurią generalinis direktorius patvirtina, kad ES įsipareigojimų sąrašo pakeitimai yra sertifikuojami pagal 1980 m. kovo 26 d. sprendimą dėl muitų tarifų sąrašų keitimo ir taisymo tvarkos (dokumento nuoroda WT/LET).

      (5)  Ginčų išsprendimo data laikoma sertifikavimo data (dokumento nuoroda WT/LET).

      (6)  Šių ginčų išsprendimas neturi jokios įtakos bet kurios Šalies teisei inicijuoti naują ginčą pagal Susitarimą dėl ginčų sprendimo (Dispute Settlement Understanding) arba būsimoms teisėms, kuriomis bus naudojamasi pagal 1994 m. GATT XXIV ir XXVIII straipsniuose nustatytą tvarką.

      (7)  Jei sertifikavimas neatliekamas iki kitų daugiašalių PPO derybų dėl žemės ūkio produktų rinkos atvėrimo (įskaitant Dohos derybų raundą) pabaigos, šis Susitarimas įtraukiamas į ES įsipareigojimų PPO sąrašą tą dieną, kurią tas sąrašas įsigalioja kaip tų derybų rezultatų dalis.
 ---documentbreak--- NA ---documentbreak---

               9.6.2010

               LT

               Europos Sąjungos oficialusis leidinys

               L 141/6

         VERTIMAS
   Europos Sąjungos ir Jungtinių Amerikos Valstijų
   SUSITARIMAS
   dėl prekybos bananais
   EUROPOS SĄJUNGA (TOLIAU – ES)
   ir
   JUNGTINĖS AMERIKOS VALSTIJOS (TOLIAU – JUNGTINĖS VALSTIJOS)
   PRISIMINDAMOS 2001 m. balandžio 11 d. Jungtinių Valstijų ir Europos bendrijos susitarimą dėl bananų (WT/DS27/59);
   ATSIŽVELGDAMOS į 2010 m. gegužės 31 d. Europos Sąjungos ir Brazilijos, Ekvadoro, Gvatemalos, Hondūro, Kolumbijos, Kosta Rikos, Meksikos, Nikaragvos, Panamos, Peru ir Venesuelos pasirašytą Ženevos susitarimą dėl prekybos bananais (toliau – ŽSPB), kurio kopija pridedama;
   ATSIŽVELGDAMOS į klausimus ir atsakymus, kuriais 2009 m. kovo 16 ir 18 d., taip pat 2009 m. balandžio 10 ir 17 d. apsikeitė Jungtinės Valstijos ir Europos Komisija;
   SUSITARĖ:

               1.

               Visoms ŽSPB Susitariančiosioms Šalims išnagrinėjus ŽSPB 5 dalies pirmame sakinyje išvardytus neišspręstus ginčus ir skundus (toliau – ginčų išsprendimo diena), išsprendžiama Jungtinių Valstijų ir ES byla „EB: tvarka, taikytina bananų importui, pardavimui ir platinimui“ (WT/DS27) (toliau – ginčai). Iškart po to, kai Ginčų sprendimo institucijai pateikiamas paskutinis pranešimas apie visus ŽSPB 5 dalyje nurodytus bendrai sutartus sprendimus, Jungtinės Valstijos ir ES, vadovaudamosi Susitarimo dėl ginčų sprendimo taisyklių ir tvarkos (toliau – Susitarimas dėl ginčų sprendimo) 3.6 straipsniu, Ginčų sprendimo institucijai bendrai praneša apie bendrą sprendimą, kuriuo sutarė ginčą nutraukti (1).

               2.

               Nepažeisdamos PPO susitarimu joms nustatytų teisių ir įsipareigojimų, įskaitant tuos, kurie nustatyti išnagrinėjus ginčus, Jungtinės Valstijos ir ES įsipareigoja nuo šio Susitarimo parafavimo dienos iki ginčų išsprendimo dienos nesiimti jokių tolesnių su ginčais susijusių veiksmų, jei ES laikosi toliau pateikiamų 3 dalies a ir b punktų ir ŽSPB 4 dalies b ir c punktuose jai nustatytų įpareigojimų.

               3.

               Be to, ES įsipareigoja:

                           a)

                           bananų importui išlaikyti išimtinai DPS muitų tarifų režimą ir todėl netaikyti bananų importui į jos teritoriją įtakos turinčių priemonių, tokių kaip kvotos, tarifinės kvotos arba bet kokių tiekėjų įvežamų bananų importo licencijavimo (išskyrus automatinį licencijavimą, taikomą tik rinkos monitoringo tikslais) (2); ir

                           b)

                           netaikyti jokių priemonių, kuriomis bananų tiekimo paslaugų teikėjai skirstomi pagal paslaugų teikėjų nuosavybę ar kontrolę arba pagal tiekiamų bananų kilmę.

                     1 dalies nuostatos netaikomos, jei nuo ginčų išsprendimo dienos ES nesilaiko bet kurio iš šioje dalyje nustatytų įpareigojimų.

               4.

               Pagal galiojančias Pasaulio prekybos organizacijos (toliau – PPO) taisykles ES nedelsdama turi pranešti PPO apie bet kokio dvišalio arba regioninio laisvosios prekybos susitarimo, kurio nuostatos taikomos prekybai bananais, sudarymą.

               5.

               Jungtinės Valstijos ir ES sutinka dalytis informacija ir bet kuriai Susitariančiajai Šaliai paprašius laiku suteikti konsultacijas dėl bet kurių klausimų, kylančių pagal šį Susitarimą ar su juo susijusių.

               6.

               Jungtinės Valstijos ir ES raštu praneša viena kitai, kad baigė šiam Susitarimui įsigalioti būtinas vidaus procedūras. Šis Susitarimas įsigalios vėlesnę iš šių datų: a) pirmesniame sakinyje nurodyto paskutinio pranešimo dieną, b) ŽSPB įsigaliojimo dieną. Nuo šio Susitarimo pasirašymo dienos laikinai taikoma 2 dalis ir 3 dalies a ir b punktai.

            Europos sąjungos vardu

            Jungtinių amerikos valstijų vardu

      (1)  Šio ginčo išsprendimas neturi jokios įtakos bet kurios šalies teisei inicijuoti naują ginčą pagal Susitarimą dėl ginčų sprendimo.

      (2)  Ši nuostata nepažeidžia ES teisės taikyti priemones, derančias su 1994 m. Bendro muitų tarifų ir prekybos susitarimo XXIV straipsniu.


title: 2016 m. kovo 4 d. Tarybos sprendimas (ES) 2016/859 dėl Europos ir Viduržemio jūros regiono šalių susitarimo, steigiančio Europos bendrijos bei jos valstybių narių ir Libano Respublikos asociaciją, protokolo, kuriuo atsižvelgiama į Kroatijos Respublikos įstojimą į Europos Sąjungą, pasirašymo Europos Sąjungos bei jos valstybių narių vardu ir laikino taikymo

text:
1.6.2016

               LT

               Europos Sąjungos oficialusis leidinys

               L 144/1

         TARYBOS SPRENDIMAS (ES) 2016/859
   2016 m. kovo 4 d.
   dėl Europos ir Viduržemio jūros regiono šalių susitarimo, steigiančio Europos bendrijos bei jos valstybių narių ir Libano Respublikos asociaciją, protokolo, kuriuo atsižvelgiama į Kroatijos Respublikos įstojimą į Europos Sąjungą, pasirašymo Europos Sąjungos bei jos valstybių narių vardu ir laikino taikymo
   EUROPOS SĄJUNGOS TARYBA,
   atsižvelgdama į Sutartį dėl Europos Sąjungos veikimo, ypač į jos 217 straipsnį kartu su 218 straipsnio 5 dalimi,
   atsižvelgdama į Kroatijos Respublikos stojimo aktą, ypač į jo 6 straipsnio 2 dalį,
   atsižvelgdama į Europos Komisijos pasiūlymą,
   kadangi:

               (1)

               2002 m. birželio 17 d. Liuksemburge buvo pasirašytas ir 2006 m. balandžio 1 d. įsigaliojo Europos ir Viduržemio jūros regiono šalių susitarimas, steigiantis Europos bendrijos bei jos valstybių narių ir Libano Respublikos asociaciją (1) (toliau – Susitarimas);

               (2)

               Kroatijos Respublika Europos Sąjungos nare tapo 2013 m. liepos 1 d.;

               (3)

               pagal Kroatijos Respublikos stojimo akto 6 straipsnio 2 dalies sąlygas dėl Kroatijos Respublikos prisijungimo prie Susitarimo susitariama Tarybai, veikiančiai Sąjungos bei vienbalsiai valstybių narių vardu, ir Libano Respublikai sudarant Susitarimo protokolą;

               (4)

               2012 m. rugsėjo 14 d. Taryba įgaliojo Komisiją pradėti derybas su Libano Respublika. Derybos sėkmingai užbaigtos parafavus prie šio sprendimo pridedamą Protokolą;

               (5)

               Protokolo 7 straipsnyje numatyta jį laikinai taikyti prieš jo įsigaliojimą;

               (6)

               Protokolas turėtų būti pasirašytas su sąlyga, kad jis bus sudarytas vėliau, ir laikinai taikomas,

         PRIĖMĖ ŠĮ SPRENDIMĄ:
   1 straipsnis
   Sąjungos ir jos valstybių narių vardu įgaliojama pasirašyti Europos ir Viduržemio jūros regiono šalių susitarimo, steigiančio Europos bendrijos bei jos valstybių narių ir Libano Respublikos asociaciją, protokolą, kuriuo atsižvelgiama į Kroatijos Respublikos įstojimą į Europos Sąjungą, su sąlyga, kad Protokolas bus sudarytas.
   Protokolo tekstas pridedamas prie šio sprendimo.
   2 straipsnis
   Tarybos pirmininkas įgaliojamas paskirti asmenį (-is), įgaliotą (-us) Sąjungos vardu pasirašyti protokolą.
   3 straipsnis
   Protokolas pagal jo 7 straipsnį taikomas laikinai, kol bus užbaigtos jo sudarymui būtinos procedūros.
   4 straipsnis
   Šis sprendimas įsigalioja jo priėmimo dieną.

      Priimta Briuselyje 2016 m. kovo 4 d.

            Tarybos vardu

            Pirmininkė

         S.A.M. DIJKSMA

      (1)  OL L 143, 2006 5 30, p. 2.